02. Mar 2021 229\nZa realizaciju 13 projekata iz Plana kapitalnih investicija u ovoj godini biće izdvojeno 7.91 milion KM što je u rangu jednog godišnjeg budžeta, zaključak je sa današnje četvrte redovne sjednice Skupštine opštine Srbac.\nNajveći dio sredstava u iznosu od 6.43 miliona KM obezbijediće se grantovima Vlade Republike Srpske, BiH, EU i ostalih donatora dok će se preostalih 1.47 miliona KM finansirati iz budžeta opštine Srbac i učešćem građana.\nNačelnik Odjeljenja za privredu, poljoprivredu i društvene djelatnosti, Marko Miholjčić, rekao je da je planirana sanacija putne infrastrukture, i to rekonstrukcija i modernizacija regionalnog puta Srbac-Prnjavor i modernizacija parking prostora na lokaciji stambene zgrade „Mediteranka“ u Srpcu.\n„Očekuje se i završetak izgradnje trotara u ulici Mome Vidovića i početak sanacije i modernizacije pristupnog puta poslovno-stambene zgrade PS 12 u Srpcu. Ovih dana je završena sanacija i modernizacija Motajičkog puta u Kobašu i parking prostora kod zanatskog centra u Srpcu, što je takođe predviđeno ovim planom“, rekao je Miholjčić.\nIzvršiće se i postavljanje treptajuće signalizacije kod osnovnih škola u Razboju LJevčanskom, Sitnešima i Kobašu, kao i zanatski radovi na izgradnji društvenog doma u Kukuljama.\nOko 2.2 miliona KM planirano je za realizaciju dva projekta, izgradnju zgrade za mlade bračne parove i novog dječijeg vrtića u Srpcu.\n„Planiran je i nastavak košenja, krčenja i mašinskog profilisanja nasipa i kanala na području opštine Srbac a tu su i dva projekta iz oblasti poljoprivrede, odnosno dodjele plastenika sa pratećom opremom, od kojih će jedan javni poziv biti raspisan već ovih dana“, rekao je Miholjčić.\nPrema njegovim riječima, Plan kapitalnih investicija će se proširiti do kraja godine sa novim projektima, jer je izvjesno da će od Vlade Republike Srpske i drugih izvora finansiranja biti doznačena sredstva za još neka kapitalna ulaganja.\n„Pored navedenih, imamo u planu još dva projekta koja su bila u prošlogodišnjem Planu a nisu navedena u ovom dokumentu, a radiće se na njima tokom godine. Radi se o rekonstrukciji Centra srednjih škola „Petar Kočić“ po principu energetske efikasnosti i rekonstrukciji potisnog cjevovoda Prijebljezi-Povelič. NJihova ukupna vrijednost iznosi blizu dva miliona KM“, dodao je Miholjčić.\nMeđu projektima koji su izazvali najviše pažnje odbornika bila je rekonstrukcija i modernizacija regionalnog puta od Srpca preko Prnjavora do Teslića što će biti finansirano uz pomoć javnog preduzeća „Putevi Republike Srpske“. Radovi će biti izvršeni na dionici dugoj 82,9 kilometara i koštaće 22 miliona KM, od čega 19.5 kilometara prolazi kroz opštinu Srbac za šta bi trebalo biti izdvojeno oko 4.5 miliona KM.\n„Pored sanacije puta radiće se horizontalna i vertikalna signalizacija, izgradnja putnih jaraka, potpornih zdidova i nasipa. Tender je raspisan još prije četiri mjeseca a pravo učešća imale su sve građevinske firme iz BiH“, rekao je Miholjčić.\nOn dodaje da je u planu bilo da se ove godine izvrši i rekonstrukcija magistralnog puta Nova Topola-Srbac-Derventa, ali je odlučeno da se zbog nedostatka finansijskih sredstava ovaj projekat prolongira za iduću godinu.\nTokom sjednice je usvojena i odluka o dugoročnom zaduženju opštine Srbac putem četvrte emisije obveznica u iznosu od 1.2 miliona KM kako bi se finansirao jedan od projekata predviđenih Planom kapitalnih investicija, i to zgrada za mlade bračne parove sa 20 stanova.\nRok otplate je na period od 12 godina uz kamatnu stopu do četiri odsto i grejs period od četiri godine, tokom koga će se isplaćivati samo kamata kvartalno, a po isteku grejs perioda glavnica i kamata će se isplaćivati u jednakim kvartalnim anuitetima.\n„Opština Srbac će obezbijediti lokaciju, sve potrebne dozvole i projekat zgrade, te raspisati tender i izabrati izvođača radova, urediti pristupni put i okolinu. Naši planovi su da stanovi budu prodavani po podsticajnoj cijeni koja neće preći iznos od 800 KM po kvadratnom metru, a prodajom stanova će se najvećim dijelom i obezbijediti sredstva za otplatu zaduženja“, istakao je Miholjčić.\nZamjenik načelnika opštine Vladimir Gužvić rekao je da je izgradnja zgrade za mlade bračne parove pilot projekat u Republici Srpskoj jer do sada nije realizovan u ovakvom obliku u drugim opštinama i gradovima. Stambena zgrada će imati korisnu površinu od 1800 kvadratnih metara, dok će stanovi biti veličine od 65 do 75 kvadrata.\n„Planiranim zaduženjem uklapamo se u zakonske okvire i očekujemo saglasnost resornog ministarstva. Namjera nam je da formiramo fond za realizaciju projekta i ukoliko u prvoj fazi budemo imali više prijavljenih za stanove, planiramo izgradnju još jedne lamele sa dodatnih 20 stanova a uz to ćemo imati i dovoljno sredstava za prijevremenu otplatu zaduženja. U planu je i izgradnja dječijih igrališta i modernog parking prostora. Mislim da ćemo svi biti ponosni što smo na ovaj način velikom broju mladih omogućili stambeno zbrinjavanje“, rekao je Gužvić i dodao da će dodjela stanova biti definisana posebnim pravilnikom.\nOn je dodao da opština Srbac planira ući u program BFC SEE kojim će unaprijediti svoje poslovno okruženje i biti privlačnija investitorima omogućavanjem brojnih olakšica za privrednike i uređenjem poslovnih zona.\nOdbornica DNS Danijela Novković Božić predložila je da se stanovi dodijele ne samo mladima do 35 godina već i starijima koji su tek zasnovali porodicu i koji nemaju riješeno stambeno pitanje, dok je odbornicu SDS Maru Cvijanović Delević zanimalo postoji li mogućnost obezbjeđenja kredita po nižoj kamatnoj stopi. Ona je podržala prijedlog odbornice PDP Dušanke Ignjatić da u sastavu komisije o dodjeli stanova bude veći broj različitih stručnjaka.\nPodršku izgradnji zgrade za mlade bračne parove dali su i odbornici SNSD Branko Grahovac i Aleksandar Babić koji smatraju da će se na ovaj način poboljšati demografska slika u Srpcu.\nKada je riječ o projektima putne infrastrukture, u diskusiji je učestvovao odbornik SDS Želimir Urić koji je predložio da se budućim proširenjem Plana kapitalnih investicija obuhvati i rekonstrukcija puta u Gornjim Kladarima koji se spaja sa putem do ambulante u Razboju i djelimično izlazi na magistralni put u Novoj Topoli. Urić je predložio da se obezbijede sredstva i za rekonstrukciju stare škole u Glamočanima kako bi se ovaj prostor adaptirao, između ostalog za rad kancelarije Savjeta mjesne zajednice i po mogućnosti formiranja manje biblioteke.\nOn je podsjetio da su aktivnosti na rekonstrukciji temelja počele još prije desetak godina, na šta se nadovezao odbornik SNSD Jordan Kuvalja rekavši da su donaciju od 20 hiljada KM za ovu namjenu izdvojili kabinet predsjednika Republike Srpske i firme „Arting invest“ i „Hidrokop“.\nTokom svog izlaganja odbornik Želimir Urić je pohvalio projekat košenja kanala u Srpcu i izgradnje i adaptacije mjesnog doma u Kukuljama za koga smatra da je jedan od najkvalitetnijih u našoj opštini.\nOdbornik SNSD Branko Grahovac rekao je da takođe podržava rekonstrukciju puta u Kladarima i dodaje da bi se u Plan kapitalnih investicija trebala uvrstiti i pomoć za izgradnju novih svlačionica za FK „Sloga“ u iznosu od 30 hiljada KM. Prema njegovim riječima, ukupna vrijednost projekta iznosi oko pola miliona KM što bi se trebalo obezbijediti raznim donacijama a najavljena je i pomoć od Fudbalskog saveza RS u iznosu od oko 100 hiljada KM.\nPohvale za izradu plana kapitalnih ulaganja iznio je i odbornik SNSD Aleksandar Babić koji je rekao da je lokalna uprava za prethodne četiri godine omogućila investicije u iznosu od oko 17 miliona KM a samo u ovoj godini planirano je 8 miliona, što nije konačan iznos.\n„To dovoljno govori o viziji razvoja koja nije ograničena samo na izborne godine, kako mnogi tvrde, već je kontinuitet ulaganja stalno prisutan. Čak i u vremenu pandemije virusa korona, kada je finansijska situacija nezavidna u cijelom regionu, Srbac se neprestano izgrađuje i razvija. Posebno bih pohvalio napore na uređenju gradskog jezgra, rekonstrukciji vodovodne mreže i sanaciji puteva. Uređena infrastruktura je preduslov za dovođenje novih investitora, otvaranje radnih mjesta i poboljšanje likvidnosti budžeta“, rekao je Babić.\nOdbornici su na današnjoj sjednici usvojili i odluku o prihvatanju sredstava za rekonstrukciju potisnog cjevovoda od Prijebljega do Poveliča u iznosu od 1.1 milion KM, a koja će biti obezbijeđena iz programa javnih investicija Republike Srpske koje će finansirati Vlada RS.\n„Na ovaj način bolje vodosnabdijevanje imaće ne samo lokalni mještani već i Perutnina Ptuj i drugi privredni objekti na ovom lokalitetu“, rekao je načelnik Odjeljenja za finansije Zlatko Zvizdalo.\nTokom današnje sjednice konstatovan je prestanak mandata odborniku Vladimiru Gužviću zbog preuzimanja funkcije zamjenika načelnika opštine, tako da je odbornički mandat dobio Mirko Stojić, kao prvi naredni na kandidatskoj listi SNSD-a po broju osvojenih glasova na lokalnim izborima. Stojić je danas i zvanično imenovan za odbornika, nakon polaganja svečane zakletve.\nPročitano je i pismo odbornika SNSD Bojana Balabana koji nije prisustvovao sjednici jer je prešao na novo radno mjesto, tako da zbog sukoba interesa u narednom periodu više neće obavljati dužnost odbornika. Samim tim, mandat će pripasti narednom kandidatu na listi SNSD-a po broju osvojenih glasova što će biti verifikovano na jednoj od narednih sjednica.\nPredsjednik Skupštine opštine Miloš Budić pročitao je i pismo odbornika Siniše Jejinića koji je obavijestio skupštinu da je istupio iz Demokratskog narodnog saveza i da će u narednom periodu djelovati kao samostalni odbornik.\nTagovi: sjednica Srbac projekti\nOdbornici u Tesliću oborili izvještaje javnih ustanova\nDodijeljene plakete, sutra izvještaji javnih ustanova


Albanija dobila status kandidata za EU | Eurointegracije Vijesti | Al Jazeera\nAlbaniji je danas odobren status države kandidata za članstvo u Evropskoj uniji, objavio je na zvaničnoj internetskoj stranici visoki komesar za proširenje EU-a Štefan Fule.\nNa sastanku Vijeća ministara EU-a, održanom u Luksemburgu, ministri članica Unije složili su se da, na osnovu preporuke Evropske komisije, odobre status zemlje kandidata Albaniji. Tu preporuku morat će odobriti i lideri država članica EU-a na sastanku Evropskog vijeća u petak u Briselu.\nTo je jasan korak naprijed u odnosima EU-a i Albanije, navodi se u saopćenju, a odnosi se na napredak koji je ta država napravila u evropskim integracijama i implementaciji potrebnih reformi.\nDanašnja odluka potcrtava konstantnu i kredibilnu predanost EU-a da podržava Albaniju u njenim naporima ka ispunjenju svog cilja.\n„Za Albaniju današnja odluka treba pokazati ojačano opredjeljenje za podršku reformama koje provodi, a još treba implementirati svoje ključne prioritete, sa posebnim fokusom na reformu administracije i sudstva, borbu protiv korupcije i organiziranog kriminala i osnovna prava. Konstruktivan i održiv politički dijalog ostat će krucijalan u konsolidaciji i nastavku provođenja reformi“, izjavio je Fule.\nUnutrašnja politička blokada\nStatus države kandidata ne znači da će EU odmah početi sa pristupnim pregovorima sa Albanijom jer je to odvojeni korak u integracijskim procesima za koje je potreban dodatni progres u ključnim prioritetima.\nPut Albanije ka EU nekoliko godina je bio blokiran zbog unutrašnje političke blokade i sporosti u provođenju reformi, ali su mnogi od postojećih problema otklonjeni nakon izbora Edija Rame za premijera, smatraju u EU.\n“Priznajemo vaše napore u reformama i ohrabrujemo vas da nastavite”, poručio je Fule Albancima preko Twittera.\nNa vanrednoj konferenciji za novinare u Tirani premijer Albanije Edi Rama istakao je da je dobijanje statusa kandidata bio prioritet njegove Vlade i cijele države.\n„Ovo sigurno nije kraj našeg puta ka punom učlanjenju u EU, ali je jedan važan korak na tom putu. Od danas postoji više nade i više perspektive za sve Albance“, kazao je te izrazio posebnu zahvalnost evropskim liderima i ministrima vanjskih poslova država, koji su posvetili potrebno vrijeme i pažnju da saslušaju argumente Albanije.\n„Status je dobijen na dostojanstven način i predstavlja apsolutnu novost za naše međunarodne odnose.“\nReporterka Al Jazeere Katarina Drlja javlja iz Luksemburga kako evropski ministri smatraju da je konstruktivan dijalog vlasti s opozicijom jedan od ključnih kriterija za daljnji napredak Albanije ka EU.\nPotrebno je izvršiti reforme kako bi se suzbilo pranje novca, trgovina ljudima i krivotvorenje dokumenata.\nNa poseban zahtjev Češke, bit će potrebno raditi na jačanju sigurnosti za privredne subjekte te ulijevanju povjerenja za investitore.


Ambasador Špirić sa premijerom Kanade Justin Trudeau, ministrima inostranih poslova Stephane Dion i odbrane Harjit Sajjan\nObjavljeno: 03 Mart 2016\nAmbasador Koviljka Špirić prisustvovala je prijemu koji je povodom 40-te godišnjice diplomatske misije Evropske unije u Kanadi 18 februara organizovala ambasador Marie-Anne Coninsx. Prijemu su pored akreditovanih diplomata prisustvovali premijer Kanade Justin Trudeau, ministar inostranih poslova Stephen Dion, ministar odbrane Harjit Sajjan, te predsjedavajući Pralamenta Kanade Geoff Regan.\nTokom prijema ambasador Špirić je razgovarala sa premijerom Trudeaom koga je informisala da je sredinom februara BiH predala aplikaciju za prijem u EU, čime je ispoljila svoju pro-evropsku orijentaciju. Ona je naglasila značaj Kanade za BiH u kontekstu njene uloge kao člana PIC-a ali i činjenice da je u ovoj zemlji velika i ugledna bh zajednica.\nU razgovoru sa ministrom inostranih poslova Stephen Dionom razmjenjene su informacije o aktivnostima vezanim za najavljenu posjetu ministra inostranih poslova BiH Igora Crnadka Kanadi. Špirić se zahvalila minsitru Dionu na kooperativnosti članova njegovog kabineta i osoblju nadležnih odjela u ministarstvu.\nAmbasador Špirić je ovom prilikom razgovarala i sa ministrom odbrane Kanade Harjit Sajjanom koji je u sasatavu mirovnih misija godinu dana proveo u Bosni i Hercegovini. On je rekao da odlično poznaje BiH, njene prirodne ljepote, kutluru, tradiciju i gastronomiju. Ministar Sajjan je izrazio spremnost da se, ukoliko to prilike dozvole sastane sa ministrom inostranih poslova BiH Igorom Crnadkom prilikom njegove posjete Kanadi.\nZanimljivo je napomenuti da je delegacija Evropske unije svoju diplomatsku misiju u Kanadi otvorila 1976 godine u vrijeme kada je premijer Kanade bio Pierre Trudeau otac današnjeg premijera Justina.


Stanivuković je rekao da je najbitnije da se sačeka da se oporavi Radojičić, koji je bio hospitalizovan zbog virusa korona, prenosi Srpskainfo.\nOn je naveo da je značajan podatak da je Radojičića i njegov rad i politiku podržalo više od 40 odsto građana, te da mu je cilj da i o tim pitanjima razgovaraju.\n– Moj prvi cilj je revizija svega, ući u svako preduzeće i odeljenje te uraditi reviziju, s tim što nemam nameru da smenjujem rukovodstva preduzeća koja pozitivno posluju – rekao je Stanivuković novinarima u Banjaluci.\nOn je dodao da mu je cilj i transparentna Uprava grada, kao i javni konkursi koji se budu raspisivali za načelnike odeljenja.\nStanivuković, koji je na Trgu Krajina organizovao druženje sa građanima, rekao je da još ne zna imena koja će biti predložena za načelnike gradskih odeljenja, te da smatra da je potrebno izabrati najbolje ljude koji će obavljati te funkcije.\n– Ako su svi fokusirani u tom pravcu, onda ćemo naći najbolja rešenja i pozivam odbornike da to i podrže. Kao gradonačelnik ću tražiti i da u Komisiji za izbor i imenovanja budu ljudi koji nisu iz politike, nego iz struke, jer jedino stručna komisija može birati stručne ljude – dodao je Stanivuković.\nOn je rekao da mu je cilj da realizuje sve projekte koji su bitni za građane, ali da je potrebno odrediti prioritete.\n– Želimo da razgovaramo sa građanima o prioritetima u gradu na koje je potrebno obratiti pažnju u narednom periodu, te nam je plan da posetimo svaki deo grada do kraja decembra – rekao je Stanivuković.\nStanivuković je istakao da mu je cilj i da napravi uštede u budžetu, na osnovu redukcije broja savetničkih mesta, te visini plata.\n"SVE NAŠE SLUŽBE SU U PRIPRAVNOSTI" Stanivuković pozvao sugrađane na smirenost\nU poslednja 24 sata, na virus korona testirano je 533 građana, a zaraza je potvrđena kod još 55 ljudi, saopšteno je iz Instituta za javno zdravstvo RS.\nŽena čiji su inicijali M.C. lakše je povređena u saobraćajnoj nesreći koja se dogodila u mestu Podbrdo, opština Mrkonjić Grad.\nDva automobila su u potpunosti izgorela jutros oko četiri sata na Baščaršiji u Sarajevu, potvrđeno je u Operativnom centru Ministarstva unutrašnjih poslova Kantona Sarajevo.\nU prvoj nedelji u ovoj godini, domovi zdravlja u Srpskoj prijavili su 1.049 akutnih respiratornih infekcija (ARI) i 378 obolenja sličnih gripi (ILI).


Ruskoj policiji predloženo da koristi dronove - 29.01.2016, Sputnik Srbija\nRuskoj policiji predloženo da koristi dronove\nČlan Društvene palate Rusije Dmitrij Čugunov poslao je MUP-u Rusije predlog za korišćenje visokih tehnologija u radu policije, piše list „Izvestija“. Po mišljenju... 29.01.2016, Sputnik Srbija\n09:25 29.01.2016 (Osveženo: 09:59 29.01.2016)\n© Jutjub/skrinšotPutnička bespilotna letelica\nČlan Društvene palate Rusije Dmitrij Čugunov poslao je MUP-u Rusije predlog za korišćenje visokih tehnologija u radu policije, piše list „Izvestija“. Po mišljenju Čugunova, to će dovesti do porasta efikasnosti policije.\nSvakodnevno korišćenje najnovijih dostignuća u nauci i tehnici pozitivno će se odraziti na operativni rad policije, smatra Dmitrij Čugunov. U prilog tome govori iskustvo iz drugih država: u Holandiji i Velikoj Britaniji policija uspešno koristi skenere za otiske prstiju, dok u Ujedinjenim Arapskim Emiratima čuvari reda koriste „Guglove“ naočare. U Kini se red na masovnim događajima obezbeđuje uz pomoć dronova.\n„Modernizacija policije dostignućima visoke tehnologije vodi do realnog poboljšanja. U Velikoj Britaniji, na primer, uvođenjem kamera za policijske saradnike, obim birokratskih poslova smanjio se za 22,4 odsto. To je dovelo do toga da su policajci mogli više vremena da posvećuju neposrednom čuvanju zakona — vreme na patroliranje je u proseku poraslo za 9,2 odsto. Približno isti pokazatelji su registrovani i u SAD. Osim toga, povećano je poverenje stanovništva prema pripadnicima policije“, navodi list komentar Čugunova.


Održan okrugli sto „Vrednovanje u nauci“ – Pokrajinski sekretarijat za visoko obrazovanje i naučnoistraživačku delatnost\nOdržan okrugli sto „Vrednovanje u nauci“\nPokrajinski sekretar za visoko obrazovanje i naučnoistraživačku delatnost, prof. dr Zoran Milošević pozdravio je danas učesnike Okruglog stola „Vrednovanje u nauci“, koji je održan u amfiteatru Rektorata Univerziteta u Novom Sadu. Zajedničkom inicijativom Matice srpske, Ogranka SANU u Novom Sadu i Univerziteta u Novom Sadu organizovan je prvi u nizu skupova, koji ima za cilj da rasvetli sve probleme koji muče širu naučnu zajednicu. Govoreći o važnosti organizovanja ovakvih skupova, resorni sekretar Zoran Milošević, naglasio je da postoji kriza epistemoloških principa nauke u kojima ona sve više postaje fragmentarna, pragmatična, a nosi i jednu ideološku komponentu.\n„Nauka postaje rob trendova u društvu, a tu su pre svih izazovi koji vode pragmatizaciji, specijalizaciji, komercijalizaciji i ideologizaciji nauke. Očekujem da će zaključci, koji proisteknu iz današnje diskusije, dati svoj doprinos u kreiranju i naše politike. Mislim da je ovo jedan ozbiljan proces preispitivanja šta predstavlja vrednosni okvir nauke. Zato je važno da o tome razgovaramo, jer sam siguran da će to dati snažan doprinos u kreiranju i naše naučnoistraživačke politike u narednim decenijama“, rekao je Milošević.\nAkademik Stevan Pilipović, predsednik Ogranka SANU u Novom Sadu istakao je da je nauka u prilično teškoj situaciji, jer odlaganje projektnog ciklusa nanosi ogromnu štetu naučnoj zajednici i istraživačima.\n„Naučna zajednica je jako uzburkana, gotovo da je došlo do podele između instituta i Univerziteta. Ovaj okrugli sto bi trebalo da deluje blagotvorno i da se smire strasti i pomire različitosti, jer je osnovni smisao svega da se naučnici bave naukom. Sindikat nema šta da traži u kreiranju naučne politike.“, poručio je akademik Pilipović.\nKoliko je situacija ozbiljna govori i rektor Univerziteta u Novom Sadu, prof. dr Dušan Nikolić, koji je istakao da je izuzetno bitno čuti mišljenje ljudi koji se profesionalno bave naukom.\n„Jedan od najvećih problema koje ja vidim kao profesor Pravnog fakulteta, a ne rektor, je činjenica da imamo istovetne standarde za bitno različite naučne oblasti, pre svega kada je reč o vrednovanju naučnoistraživačkog rada i izbora u nastavna i naučna zvanja“, naglasio je rektor Nikolić.\nNaredni okrugli sto baviće se problematikom obrazovanja, a u planu je i skup koji će biti posvećen kulturi.


Astrazeneka efikasna 80 odsto uz dve cele doze - BIGportal.ba\n30 Decembra, 2020 30 Decembra, 2020 038\nEfikasnost oksfordske vakcine protiv kovid 19 koju je proizvela Astrazeneka, a danas su je odobrili britanski regulatori, može biti i do 80 odsto, u slučajevima kada je razmak između dobijanja dve potrebne doze veći i do tri meseca, što preporučuju britanski stručnjaci.\nVakcina Oksforda i Astrazeneke može biti 80 odsto efikasna kada je između dve doze period od tri meseca, saopštio je danas visoki zvaničnik uključen u odobravanje vakcine u Britaniji i dodao da do sada nema dovoljno dokaza o efikasnosti vakcine nakon primljene polovine doze, prenosi Rojters.\n“Efikasnost je bila visoka, i do 80 odsto kada je postojao tromesečni interval između prve i druge doze, što je razlog za takvu našu preporuku”, rekao je Munir Pirmohamed, predsedavajući Radne grupe pri britanskoj Agenciji za lekove i medicinske proizvode (MHRA).\n“Takođe smo razmotrili režim primanja polovine doza, o kome se dosta pisalo, ali smatrali smo da rezultati nisu potkrepljeni kompletnom analizom”, rekao je on na konferenciji za novinare na kojoj je britanska regulatorna agencija MHRA saopštila svoju današnju odluku.\nVlada potvrdila Vučićevu inicijativu: Milion evra pomoći za Hrvatsku


Danas je Dan nezavisnosti BiH, 27 godina od referenduma\nProšlo je 27 godina od održavanja referenduma za nezavisnost Bosne i Hercegovine. Na referendumu je od 64 posto građana koji su se odazvali glasanju, 99,44 posto glasalo za nezavisnost.\nReferendum o nezavisnosti, održan 29. februara i 1. marta 1992. godine.\nZnačio je potvrdu opredjeljenja većine građana prema budućnosti BiH, ali je bio i uvod u troipolgodišnji krvavi rat.\nUkaz o proglašenju zakona kojim se 1. mart proglašava Danom nezavisnosti BiH i državnim praznikom potpisao je predsjednik Predsjedništva Republike Bosne i Hercegovine Alija Izetbegović 6. marta 1995. godine.\nNo, danas se ovaj dan kao Dan nezavisnosti obilježava samo na dijelu teritorije BiH, u entitetu Federacija BiH.


Opredijeljenost BiH da se približi EU i NATO integracijama - Akta.ba\nTokom razgovora je naglašena i zapažena uloga Oružanih snaga BiH u operacijama podrške miru.\n22.02.2021. 14:24 / Izvor: Akta.ba\nMinistar odbrane BiH Sifet Podžić, sa saradnicima, primio je danas u nastupnu posjetu ambasadora Japana u Bosni i Hercegovini Makoto Ita, kojeg je informirao o aktivnostima koje se realiziraju u Ministarstvu odbrane i Oružanim snagama BiH.\nMinistar je zahvalio vladi i narodu Japana na pomoći koju su pružili Bosni i Hercegovini i izrazio nadu da će se saradnja dvije zemlje nastaviti i postati još intenzivnija u narednom periodu.\nAmbasador Ito je ovom prilikom upoznat o aktuelnim izazovima s kojima se susreće Ministarstvo, a posebno je naglašen izazov borbe protiv pandemije izazvane virusom COVID-19 i sigurnosni izazov koji je vezan za migrantsku krizu, a što direktno nije vezano za Ministarstvo odbrane BiH.\nZbog složenosti pitanja migrantske krize resursi OSBiH se povremeno angažiraju, prvenstveno kada je u pitanju osiguranje uslova za smještaj migranata i osiguranje određenih infrastrukturnih elemenata.\nMinistar Podžić se osvrnuo i na poteškoće vezane za nedostajuća sredstva u budžetu za odbranu BiH, te naglasio da MO i OSBiH i pored svih navedenih izazova, uspijevaju realizirati sve pred njih postavljene zadatke - saopćeno je iz Ministarstva odbrane BiH.\nTokom razgovora je naglašena i zapažena uloga Oružanih snaga BiH u operacijama podrške miru, kao i napori MO i OSBiH u rješavanju viškova naoružanja i municije, koji već dugo vremena opterećuju institucije odbrane BiH.\nNa sastanku je istaknuta opredijeljenost Bosne i Hercegovine da se putem reformi dodatno približi EU i NATO integracijama, a ambasador Ito je upoznat i s činjenicom da su MO i OS BiH realizirale više od 70 posto obaveza iz dokumenta „Program reformi“ koje su se odnosile na ovo ministarstvo.\nAmbasador Ito je iskazao opredijeljenost za nastavak bilateralne saradnje. Izrazio je želju da Bosna i Hercegovina čim prije ostvari svoje strateške ciljeve koji se ogledaju u punoj integraciji u Evropsku uniju i NATO.\nU pratnji ambasadora Ita, bio je i prvi sekretar ambasade Japana u BiH Saito Atsushi - saopćeno je iz Ministarstva odbrane BiH.


Kruševački FAM počeo izvoz motornih ulja u Rusiju - Arhiv vesti - vesti - srp\nKruševački FAM počeo izvoz motornih ulja u Rusiju\nFabrika maziva iz Kruševca (FAM) počela je izvoz na rusko tržište, a put Rusije već je krenuo prvi šleper sa motornim i menjačkim uljima najsavremenije generacije.\nKako prenosi Radio televizija Kruševac, ovaj posao je vredan milion evra, a realizovaće se do kraja godine. Generali direktor Fabrike maziva Vladica Petrović naglasio je da je početak izvoza na rusko tržište veoma bitan i značajan za to preduzeće. Ističući da je rusko tržište veoma zahtevno i da su pregovori oko ovog posla trajali mesecima, Petrović napominje da Rusi imaju najnoviji vozni park i da se moraju ispuniti svi strandardi kako bi ušli na njihovo tržište.\n- Naša ulja su najsavremenija, imamo dozvole za proizvodnju od svetskih proizvođača motornih automobila kao što su "Cummins", "Volvo", "Mercedes", ali i sve ostalo što mora da prati potrebnu dokumentaciju kako bi mogli da izvozimo na druga tržišta - rekao je Petrović.\n30% svoje proizvodnje FAM izvozi, a prema rečima generalnog direktora, nedavno su, pored desetak zemalja u koje standardno izvoze, osvojili još jedno tržište - albansko. Ipak za tu fabriku najbitiji posao je osvajanje ruskog tržista.


Pad Univerziteta u Beogradu na Šangajskoj listi, evo kako je sada rangiran - Infobrif\nPad Univerziteta u Beogradu na Šangajskoj listi, evo kako je sada rangiran\nObjavljeno 15.08.2019. u 13:08\nRektorat Beogradskog univerziteta\nBEOGRAD – Univerzitet u Beogradu pao je stotinu mesta na Šangajskoj listi, koja je objavljena danas. Prošle godine UB je bio je ranigiran među 400 najboljih, a sada smo u grupi između 400. i 500. mesta.\nGodine 2016. najstariji univerzitet u Srbiji bio je na 298, a 2017. godine na 284 mestu. Posle dve godine provedene u društvu 300 najelitnijih visokoškolskih ustanova u svetu, lane je pao na 302. mesto.\nTeško povređena devojka u Nišu, pala sa trećeg sprata…\nBerluskoni pao sa govornice na kongresu u Zagrebu, završio…\nOdbor BU jednoglasno utvrdio: Neakademsko ponašanje Siniše…\nOve godine lista je proširena sa 500 na 1.000, pa se među najboljima našao i Univerzitet u Novom Sadu i to u grupi između 900. i 1.000 mesta.\nNa plasman univerziteta na Šangajskoj listi najviše utiče naučni rad njegovih profesora i ostalih zaposlenih, pa je i ovogodišnji lošiji rezultat UB posledica pada u broju, kvalitetu i citiranosti naučnih radova.\nIpak, pozicioniranje u 500 najboljih za UB, odnosno 1.000 za Univerzitet u Novom Sadu, od ukupno 20.000 univerziteta u svetu, smatra se velikim uspehom.\nPadŠangajska listaUniverzitet u Beogradu\nNovina koja čeka srednjoškolce na budućoj državnoj maturi 2021.\nBivši pripadnik OVK u rodnoj Đakovici, uz bubnjeve, dočekan kao heroj (VIDEO)\nBerluskoni pao sa govornice na kongresu u Zagrebu, završio u bolnici\nOdbor BU jednoglasno utvrdio: Neakademsko ponašanje Siniše Malog\nTragedija u Nišu: Sedmogodišnji dečak pao sa 12. sprata solitera


Gradiška dobija tri kružne raskrsnice | Radio Gradiška 98,8 MHz\nGradiška dobija tri kružne raskrsnice\nVršilac dužnosti direktora preduzeća “Putevi Republike Srpske” Nenad Nešić i gradonačelnik Gradiške Zoran Adžić potpisali su danas u Gradišci sporazum o regulisanju međusobnih odnosa i koordinisano djelovanje na aktivnostima za realizaciju tri projekta kružnih raskrsnica na području Gradiške.\nAdžić je rekao da je danas izuzetno važan dan za Gradišku jer je zahvaljujući Vladi Republike Srpske i Javnom preduzeću „Putevi“ Republike Srpske potpisan sporazum o izgradnji tri kružne raskrsnice na prostoru Gradiške od čega je jedna na ulazu u sam grad na magistralnom putu Gradiška-Banjaluka koja je kapitalna investicija.\n„Realizacija tog projekta i izgradnja kružne raskrsnice svođenjem sadašnjeg nadvožnjaka i trenutnog „haotičnog stanja“ na tom prostoru otvoriće Gradišku i dati novi izgled samom gradu i ulazu u grad, a s druge strane biće rasterećena komunikacija sa graničnog prelaza i obilaznice uz sam terminal, a isto tako napraviće dodatnu vezu sa budućim kružnim tokom obilaznice u Brestovčini“, pojasnio je Adžić i dodao da će to značajno rasteretiti saobraćaj u gradu.\nAdžić je naglasio da su isto tako značajne investicije dvije kružne rasksrnice na prostoru mjesne zajednice Nova Topola.\n„Sama raskrsnica u Novoj Topoli je godinama strateški čep na regionalnom putu Srbac, Nova Topola, Kozarska Dubica i uređenjem te raskrsnice će centar Nove Topole dobiti drugačiji izgled što je u skladu sa usvojenim Regulacionim planom uređenja Nove Topole“, naveo je Adžić.\nOn je istakao da će treća raskrsnica biti na ulazu u privrednu Agroindustrijsku zonu Nova Topola koja je jedna od najuređenijih zona u regionu gdje je trenutno u deset kompanija zaposleno oko 1 000 ljudi.\n„Želim da se zahvalim Javnom preduzeću „Putevi Republike Srpske“ i direktoru Nešiću jer su izdvojili značajna sredstva od preko 4 miliona konvertibilnih maraka čime će sam izgled Gradiške biti značajno izmjenjen“, rekao je Adžić i dodao da je obaveza Gradske uprave bila da izradi tehničku dokumentaciju, izda građevinsku dozvolu i riješi imovinsko-pravne odnose.\nNešić je naveo da je ukupna vrijednost projekata 4,1 milion konvertibilnih maraka koje će Javno preduzeće izdvojiti iz svojih sredstava.\n„Naša obaveza osim izvođenja radova i izbora najpovoljnijih ponuđača je stručno-tehnički nadzor. Grad Gradiška je dostavio projekat, sad radimo reviziju i nadamo se da ćemo u narednih petnaest dana raspisati javni poziv za izbor najpovoljnijeg ponuđača i pristupiti radovima“, rekao je Nešić.\nOn je rekao da je vrijednost kružnog toka na ulazu u Gradišku 2,7 miliona KM, a dva kružna toka na magistralnom putu M.16 u Novoj Topoli 680 000 KM i 770 000 KM.\n„Nakon izbora najpovoljnijeg izvođača mi ćemo pristupiti radovima i vjerujemo da ćemo to završiti prije zimske sezone i na taj način ćemo obezbjediti nesmetano, brže i bezbjednije odvijanje saobraćaja u Gradišci“, naglasio je Nešić.\nOn je naveo da će prvo raditi najveći kružni tok na ulazu u grad jer je najbitniji za saobraćaj koji se odvija kroz Gradišku.\nNešić je podsjetio da je u toku rehabilitacija puta u Čatrnji koja će biti nastavljena i dalje u dogovorui sa Gradskom upravom.\nАпел да се не краду чесме из тоале...\nDva lica prekršila kućni izolaciju...\nPredstava “Kosovo! O, čudesa B...\n26. jun-Međunarodni dan borbe...\nOdržan Gradiški noćni cener


Izrada sajta STARTER: Cena 350€ - SuperSajtovi, Beograd\nHomeUsluge i ceneSTARTER Sajt\nWeb sajtovi iz ovog paketa obezbediće funkcionalnu online promociju manjim i srednjim preduzećima, agencijama i zanatskim radnjama, firmama koje se bave veleprodajom manjeg broja proizvoda koji ne zahtevaju kataloški pregled sajta...\nPored većeg broja strana u odnosu na sajtove iz LITE paketa, web sajtovi iz ovog paketa imaju dodatnu funkcionalnost i interaktivnost sa korisnicima. Naravno, uvek se možemo dogovoriti oko dodatnih sadržaja koji će doprineti još efektnijoj dinamičnosti internet prezentacije.\nDa bismo vam pomogli da odlučite da li STARTER paket odgovara prirodi vašeg posla, pobrojaćemo delatnosti i zanimanja koje bi mogao efikasno prezentovati online posetiocima:\nŠta dobijate u STARTER paketu izrade sajta?\nCena izrade sajta uključuje do 20 strana. Kontakt strana ne ulazi u tih 20, ona se podrazumeva i ne naplaćuje se, kao i opcija vršenja pretrage sajta.\nBudite slobodni da nas kontaktirate za konsultacije koje su potpuno besplatne i neobavezujuće. Za Vaš Internet nastup ponudićemo najbolje i najisplativije rešenje!


Ponovo radi Velika scena pozorišta "Toša Jovanović" - Portal 105.rs\nNaslovnaZrenjaninZR KulturaPonovo radi Velika scena pozorišta "Toša Jovanović"\nPonovo radi Velika scena pozorišta “Toša Jovanović”\nOd jeseni najavljuju nove predstave na Dramskoj sceni.\nVelika scena zrenjaninskog pozorišta dobila je upotrebnu dozvolu, nakon što su završeni radovi na popravci dela krova koji se početkom maja obrušio.\nPlan je da se u narednom periodu obavi potpuna rekonstrukcija velike sale, a da se u što skorije vreme obezbede sredstva za prvu fazu. Zgrada pozorišta je već 50 godina pod zaštitom države sa najstarijom pozorišnom salom u zemlji. Zbog toga bi trebalo da se uradi sve što je moguće da se ovakvi problemi ne bi više događali.\nAktuelna pozorišna sezona biće završena krajem juna. Pre toga, zrenjaninska najmlađa publika imaće priliku da pogleda novu predstavu “Uspavana lepotica”, koja će se igrati 27. i 28. juna.\nNa početku naredne sezone, na jesen, publiku očekuju nove predstave i na dramskoj sceni. Premijera predstave “Silvija” zakazana je za 15. oktobar, a mesec dana kasnije i premijera predstave “Uhodani đavo”, koja je urađena u koprodukciji sa Sterijinim pozorjem.\nNa lutkarskoj sceni, polovinom novembra, premijerno će se igrati predstava “Pradevojčica” Desanke Maksimović.\nU pozorištu imaju velike planove kada je u pitanju i angažovanje mladih glumaca, a već se radi i na pripremi Festivala profesionalnih pozorišta Vojvodine koji će ponovo biti održan u Zrenjaninu, naredne godine.


HILARI KLINTON NUDI SRBIJI REPUBLIKU SRPSKU U ZAMENU ZA KOSOVO – NAJNOVIJE VESTI\nHILARI KLINTON NUDI SRBIJI REPUBLIKU SRPSKU U ZAMENU ZA KOSOVO\n9th September 2016 , 10:51 RTS\nKlintonova naložila svojim saradnicima da joj izrade strategiju za ‘finalno rešenje sukoba na Balkanu’… U centru te strategije konačno rešenje nacionalnih pitanja Srba, Hrvata i AlbanacaKandidatkinja za predsednika SAD Hilari Klinton naložila je svojim saradnicima da joj izrade strategiju za “finalno rešenje sukoba na Balkanu”, saznaje nas portalu odlično obaveštenim diplomatskim krugovima.\nOva spoljnopolitička strategija u čijoj izradi su, između ostalih, učestvovali i analitičari “Stratfora” i “Rend korporacije” mogla bi u slučaju izborne pobede Klintonove bitno da utiče na sudbinu svakoga od nas u Srbiji i okolnim zemljama.\nSagovornik naseg portala koji je i sam posredno, kao konsultant, učestvovao u izradi ove strategije prepričava šta se sve u njoj navodi.\n– Promena većine državnih granica ne može da se desi bez rata, a pitanje je ko je ovde spreman ponovo da ratuje. SAD su mogle tu ideju da nametnu 1995, sad više ne mogu. O stanju na Balkanu pitaju se i Rusija, EU, kao i islamske zemlje, kojima se sigurno ne bi svidelo da BiH ostane samo na nivou Federacije. Pritom, ovi planovi više liče na Trampa, koji se zalaže za “prirodne granice” – ukazuje Proroković.\n– Kao prvo, kaže se da je uslov svih uslova “izlazak Srba, Hrvata i Albanaca na prirodne granice”, a kao te prirodne granice definiše se prostor koji ti narodi kontrolišu i kojim faktički vladaju na terenu. U analizi stanja na terenu naglašava se da na prostoru bivše Jugoslavije neće i ne može biti dugoročnog mira sve dok tri najveća naroda definitivno ne odustanu od rata i sukoba kao rešenja za nacionalne probleme. A preduslov za to jeste pravedno rešenje… – kaže naš izvor, koji dalje precizira šta su sve i kako Amerikanci zamislili:\n– Konkretno za Srbiju predlaže se “simetričan model” koji podrazumeva da Beogradu treba dati pravo na ujedinjenje sa Republikom Srpskom, ali pod uslovom da prizna Kosovo, koje opet treba da se pripoji Albaniji! Predlaže se i davanje specijalnog statusa severu Kosova, koje bi dobilo pravo na široku autonomiju i pravo na specijalne veze sa Srbijom. Konačno, predviđaju se i mehanizmi za zaštitu “srpske manjine”, kao i srpskih manastira na Kosovu…\nTakođe, kako prenosi sagovornik naseg portala, predlog Hilarinog plana za Balkan podrazumeva i “opstanak BiH u skladu sa dogovorom Bošnjaka i Hrvata”.\n– U strategiji se kaže da Bošnjaci kao najveće žrtve rata u bivšoj Jugoslaviji i “tradicionalni američki saveznici” imaju pravo na svoju državu, ali se naglašava da je Bosna u sadašnjem obliku vrlo teško održiva. Procenjuje se da bi Hrvati imali interes da se sa Bošnjacima dogovore o opstanku države BiH, u čijem sastavu više ne bi bila Republika Srpska…\nKlintonova naručila izradu plana za “finalno rešenje Balkana”. Ovo su saveti njenih stratega:\n1. Uslov za dugoročni mir jeste da Srbi, Hrvati i Albanci izađu na “prirodne granice”\nSasvim je, dalje, interesantno da stručnjaci koje je angažovala Hilari Klinton u svojoj strategiji navode da je Makedonija u današnjem obliku “neodrživa država”!\n– Navodi se da je bivša jugoslovenska republika Makedonija dugoročno nemoguća u obliku u kome sada postoji. Kao razlozi navode se nepremostive razlike između Makedonaca i Albanaca koji čine trećinu stanovništva, a takođe, spominje se i “nerešiv statusni sukob” sa Grčkom. Kao jedino rešenje za Makedoniju predlaže se “ubrzani, uslovni ulazak u EU i NATO”… – prenosi izvor naseg portala.\nNa naše pitanje šta je “Hilarino rešenje” za Crnu Goru, on odgovara:\n– Verovali ili ne, ali Crna Gora se uopšte ne spominje! Zašto i kako je to moguće stvarno ne znam…\nI dok zvaničnici juče nisu hteli da komentarišu naša saznanja, analitičar Boško Jakšić kaže da u ovom trenutku Balkan i bivša Jugoslavija nisu glavna briga Hilari Klinton, ali…\n– Ako Hilari postane predsednica, verovatno će i to biti važna tema. Ovo “konačno rešenje” o kojem vi pričate deluje nelogično jer odstupa od dosadašnje politike Vašingtona. Amerika je, da vas podsetim, tvrdila da je Kosovo poslednja izmena granica na Balkanu, a u Vašingtonu se zvanično kunu u Dejtonski sporazum, koji podrazumeva celovitu BiH. U svakom slučaju, ako bi RS izašla iz BiH, nemoguć je dogovor Bošnjaka i Hrvata, jer Hrvati tamo već sada žive kao zasebni entitet… – kaže Jakšić.\nKarijerni diplomata Zoran Milivojević tvrdi da bi realizovanje “konačnog rešenja” po predlogu Klintonovih saradnika morao da podrazumeva rat, ali i novi odnos snaga na svetskoj političkoj sceni.\n– Ove ideje predstavljaju veliki zaokret od dosadašnje američke politike. Prelaz na “prirodne granice” otvara Pandorinu kutiju međunacionalnih sukoba, jer ako bi Srbi dobili svoju državu u BiH, moglo bi se pokrenuti albansko pitanje u Makedoniji, kao i pitanje Sandžaka… Ne verujem, takođe, ni da bi Bošnjaci mirno pristali da im se država svede na sarajevski pašaluk – zaključuje Milivojević.


STEFANOVIĆ: U protekle 3,5 godine uloženo 350 miliona evra u rubna naselja\n- Na tome se ozbiljno i odgovorno radi, projekti su gotovi, cilj nam je da pomenuti problemi budu trajno rešeni - rekao je Stefanović\nObjavljeno: 06.02.2018. 20:29h\nPredsednik Gradskog odbora Beograd Srpske napredne stranke Nebojša Stefanović istakao je, prilikom obilaska opštine Zvezdara, da je intenzivno ulaganje u svaku beogradsku opštinu praksa sa kojom će gradska i republička vlast nastaviti i u budućnosti.\nStefanović je podsetio da je u protekle tri i po godine u rubna naselja uloženo oko 350 miliona evra, ali da postoji još mnogo nerešenih problema, među kojima prednjače pitanje vodovodne i kanalizacione mreže.\n- Na tome se ozbiljno i odgovorno radi, projekti su gotovi, cilj nam je da pomenuti problemi budu trajno rešeni - rekao je Stefanović.\nOn je rekao da se neće tolerisati birokratski odgovori da "neko, nekome, nije poslao neki papir " kao i da će pored rešavanja osnovnih problema, poput vodovoda i kanalizacije, pažnja biti posvećena i ulaganju u kulturne sadržaje i izgradnju i obnovu škola i vrtića.\nKanalizacijaNebojša StefanovićZvezdaraRubna naseljaUlaganjaInvesticijeBeogradski izbori 2018.Izbori u Beogradu 2018.


Bogdanić: UKC RS obnovom dobija sve što je nedostajalo\n19.09.2018 / 11:09 BiH - Ministar zdravlja i socijalne zaštite RS\nUKC Banja Luka / Vijesti.ba\nMinistar zdravlja i socijalne zaštite Republike Srpske Dragan Bogdanić rekao je da se obnovom i izgradnjom Univerzitetskog kliničkog centra RS dobija ono što je na neki način nedostajalo - savremena hirurgija i hirurške sale, te klinički centar na jednom mjestu.\n"Naši hirurzi su se već dokazali kao vrhunski stručnjaci u izvođenju najkompleksnijih i najsavremenijih zahvata, a sada dobijaju i uslove rada dostojne tog uspjeha. To će sada da pojednostavi organizaciju Univerzitetskog kliničkog centra, da omogući bolju komunikaciju između kolega, ali i jednostavnije pružanje usluga za pacijente", rekao je Bogdanić za "EuroBlic".\nOn vjeruje da će direktor ove ustanove prihvatiti ideju da pulmologija i torakalna hirurgija budu jedna klinika, koja će imati konzervativni i hirurški dio, a tako i ostale klinike.\n"To će na neki način pojeftiniti usluge i napraviti bolju organizaciju, a što je najbitnije, pacijenti će dobiti sve na jednom mjestu. Konsultacije će biti jednostavnije, dežurstva bolje organizovana, zato što sad na jednom mjestu imate i hirurga, neurologa i internistu", istakao je Bogdanić.\nOn je rekao da je u projektu, najvećem u zdravstvu na ovim prostorima u posljednjih pola vijeka, sve urađeno po savremenim standardima u oblasti gradnje medicinskih ustanova.\n"Na ovaj način sigurno ćemo smanjiti odlazak pacijanata iz Republike Srpske. Ideja je da sada dolaze kolege i uče naše ljekare i da se taj broj odlazaka izvan Srpske radi liječenja smanji. Sa završetkom kardiohirurgije, objektivno nećemo ni imati toliku potrebu, jer danas najviše pacijenata ide u Srbiju ili Tuzlu zbog kardiohirurgije", kaže Bogdanić.\nOn je naglasio da Univerzitetsko klinički centar sada ima sve uslove da se proširi na tržište dijela BiH prema Bihaću i Sanskom Mostu, te da im se, ako budu znali da rade, otvori i tržište zapadne Evrope.\n"Imaju uslove, imaju opremu, izgradiće kadar ili će dovesti nekoga ako to nije dovoljno, a cijena će ovdje biti mnogo povoljnija za te pacijente iz vana, posebno za estetsku hirurgiju, za vaskularnu hirurgiju, pa i neke preglede. Sve ovo treba da utiče da se smanje i gužve, i liste čekanja koje sada još djelimično postoje", rekao je Bogdanić.\nOn je podsjetio da je u zdravstveni sistem u protekloj deceniji uloženo oko 700 miliona KM.


Adisa Tufo u Beogradu dobila priznanje “Dama godine 2018” – Pozitiv\nAdisa Tufo u Beogradu dobila priznanje “Dama godine 2018”\nU Beogradu je, u utorak 24. aprila 2018. godine, održana gala svečanosti, koja je upriličena povodom dodjele priznanja “Dama godine 2018”.\nDogađaj je bio zatvorenog tipa, za oko 250 VIP zvanica iz svih sfera života, a među laureatima su se našle dame iz društvenog, javnog i privrednog života koje su postigle uspjeh na raznim poljima, a pri tome zadržele svoju suptilnu stranu ličnosti, ženstvenosti i posebnosti i kao takve pedstavljaju primjer u svojoj sredini.\nOva uspješna karizmatična dama nosilac je brojnih lokalnih i regionalnih priznanja u području poduzetništva i društvenog angažmana, a od sada je i vlasnica priznanja “Dama godine” za svoju ženstvenost, doprinos ženskom poduzetništvu i društvenom angažmanu, zagovarajući ideje o rodnoj ravnopravnosti, položaju žene u cjelokupnom društvu i jednakim šansama za sve, bez obzira na polnu ili bilo koju drugu pripadnost.\nGodišnju dodjelu priznanja istaknutim ženama iz javnog, društvenog i privrednog života „Dama godine“ organizuje od 2014. godine predsjednik Udruženja građana “Dete u srcu”, Dejan Pantić, koji kao idejni tvorac događaja namenjenog ženama, važi za jednog od izuzetno cijenjenih i priznatih džentlmena među damama.\nGospodin Pantić i njegova ekipa su se zaista potrudili da damama prirede noć za pamćenje.\nAdisa Tufo je sa još tri dobitnice priznanja Dama godine 2018, bila i gošća jutarnjeg programa na nacionalnoj televiziji Srbije HappyTV, saopćeno je iz kompanije ČIP sistemi.\nSaray Residence Stup - novi projekat kompanije H&L Group


Nacionalna služba za zapošljavanje - Događaji - Beograd kreće u realizaciju programa zapošljavanja za 2019. \nBeograd kreće u realizaciju programa zapošljavanja za 2019.\nBeograd | Događaj, 10. јун 2019.\nDanas je u prostorijama Sekretarijata za privredu Beograda potpisan sporazum između Grada i beogradske filijale Nacionalne službe za zapošljavanje o započinjanju realizacije programa i mera aktivne politike zapošljavanja za 2019. godinu.\nSporazum, koji je u ime beogradske filijale NSZ potpisao direktor Dobrosav Marić, a u ime Beograda gradski sekretar za privredu Milinko Veličković, konkretno se odnosi na sprovođenje tri programa aktivne politike zapošljavanja. Prvi je program samozapošljavanje za ukupno 60 nezaposlenih lica, za šta su Grad i NSZ izdvojili 12 miliona dinara. Drugi program se tiče zapošljavanja 70 nezaposlenih lica iz teže zapošljivih kategorija na novootvorenim radnim mestima, za šta će biti utrošeno takođe 12 miliona dinara. Treći je program stručne prakse za 20 nezaposlenih sugrađana, za šta je namenjeno 3.200.000 dinara.\n- Ovo je peta godina kako Sekretarijat za privredu Grada Beograda zajedno sa beogradskom filijalom NSZ realizuje aktivne mere zapošljavanja. Treba napomenuti da ovo nije jedina aktivnost na polju podrške zapošljavanju koju realizuje Grad Beograd.\nNaime, samo preko Sekretarijata za privredu, Grad je u ovoj godini izdvojio 300 miliona dinara za razne vrste podsticaja u zapošljavanju i pomoć malim preduzećima, preduzetnicima i registrovanim poljoprivrednim gazdinstvima - istakao je Veličković i podsetio na kontinuirani pad stope nezaposlenosti u glavnom gradu od 2013. godine.\nPrema rečima direktora beogradske filijale Dobrosava Marića, Nacionalna služba i resorno ministarstvo su u ovoj godini opredelili 340 miliona dinara za realizaciju aktivnih mera i programa politike zapošljavanja na teritoriji grada Beograda. Ove godine su, kako kaže, aktuelni programi za zapošljavanje pripravnika i stručnu praksu, u okviru kojih mladi stručnjaci imaju priliku da zvanično steknu početno radno iskustvo u struci i polože stručni, odnosno pripravnički ispit, što im znatno podiže šanse na tržištu rada u potrazi za poslom, budući da poslodavci pri zapošljavanju uglavnom od kandidata traže da već poseduju prethodno radno iskustvo.\n- Nacionalna služba svake godine raspisuje javne pozive namenjene lokalnim samoupravama za sufinansiranje programa zapošljavanja, u kojima učestvuje sa 45% do 50% svojih sredstava, u zavisnosti od razvijenosti opštine. Ovakva saradnja se realizuje ne samo sa Gradom, već i sa gradskim opštinama, a u ovoj godini to su Mladenovac, Lazarevac, Vračar i Zvezdara, koje će realizovati programe samozapošljavanja, novog zapošljavanja i javnih radova - rekao je Marić i napomenuo da će ove godine, prvi put do sada, opštine Mladenovac i Zvezdara koristiti samo tehničku podršku NSZ u sprovođenju programa javnih radova koje će same finansirati.\nOn je istakao da je na tržištu rada Srbije i Beograda sve evidentniji manjak radnika određenih profila, što je situacija koja će nas pratiti i u narednim godinama, te je ovom prilikom pozvao nezaposlene sugrađane da se uključe u obuke i prekvalifikacije koje im nudi NSZ, kako bi se na vreme pripremili i obezbedili za sebe radno mesto u poslu koji se traži.\nPo poslednjim podacima Republičkog zavoda za statistiku za I kvartal ove godine, anketna stopa nezaposlenosti u Beogradskom regionu iznosi 10%. Prema podacima Nacionalne službe za zapošljavanje, broj nezaposlenih lica na evidenciji NSZ na teritoriji Beograda u maju je smanjen, u odnosu na isti mesec prethodne godine, za 12,72% i iznosi ukupno 71.563 nezaposlenih, od čega je 42.525 žena, ili 59,42%.


SAD kupile dodatnih 200 miliona doza vakcina Moderne | Portal Iz Prve Ruke\nAmerička vlada kupila je dodatnih 200 miliona doza antikovid vakcine kompanije Moderna, saopštila je ta američka biotehnološka firma.\nTime se na 500 miliona podiže ukupan broj tih vakcina, koje je Vašington naručio, a 217 miliona doza je isporučeno.\nU četvrtom tromesečju 2021. treba da se isporuči još 110 miliona doza, i 90 miliona u prvom tromesečju 2022. godine.\n„Cenimo saradnju sa američkom vladom za te dodatne doze Modernine vakcine protiv kovida-19, koje mogu da se koriste kao prve vakcine, uključujući i za decu, ili kao revakcina ako to postane potrebno da bi se nastavila borba protiv pandemije“, rekao je Stefan Bansel, šef Moderne.\nNovi ugovor sadrži opciju za kupovinu drugih Moderninih kandidata za vakcinu protiv kovida-19, navela je kompanija.\nModerna razvija izmenjenu verziju svoje vakcine posebno usmerenu na varijantu korona virusa „beta“, koja se pojavila u Južnoj Africi, i proučava efekat treće doze svoje prvobitne vakcine na imunološki odgovor. Prvi pozitivni rezultati prijavljeni su u maju, posle testova na 40 ljudi.\nPovezane temeAmerikaantikovid vakcinakovid 19Modernašef ModerneStefan Bansel\nSrbija sarađuje sa Goldman Saksom, najmoćnijom investicionom bankom na svetu


RTCG - Radio Televizija Crne Gore - Nacionalni javni servis :: Zanimljivosti :: U Grčkoj rođena beba od tri roditelja / print=true\n[ Index.hr, Objavila: R.P. ]\nEKSPERIMENTALNA OPLODNJA 11. 04. 2019. 23:43 >> 23:43 0\nU Grčkoj rođena beba od tri roditelja\nLjekari u Grčkoj i Španiji objavili su da su uspjeli da naprave dijete sa genetskim materijalom tri osobe, kako bi izliječili neplodnost pacijentkinje. Dječak koji je rođen u utorak, težak je 2.9 kg. Majka je 32-godišnja Grkinja koja je nekoliko puta bezuspješno pokušavala da zatrudni pomoću standardne procedure vještačke oplodnje.\nLjekari smatraju da će ova eksperimentalna vještačkaoplodnja "ući u medicinsku istoriju" jer će se njome moći pomoći neplodnim parovima širom svijeta.\nMeđutim, neki stručnjaci iz Velike Britanije kažu da postupak pokreće etička pitanja i da se nije smio dogoditi.\nNasljedne smrtonosne bolesti\nU eksperimentalnoj in vitro oplodnji (IVF), koja je razvijena kako bi pomogla porodicama koje imaju nasljedne smrtonosne bolesti, koje se mogu prenijeti sa majke na dijete, ljekari su koristili jajnu ćeliju majke, spermu oca i još jednu doniranu jajnu ćeliju druge žene.\n"Neotuđivo pravo žene da postane majka i prenese sopstveni genetski materijal, postala je stvarnost", rekao je predsjednik Instituta za život u Atini doktor Panagiotis Psatas\n"Ponosni smo što možemo da predstavimo inovaciju međunarodnog nivoa u potpomognutoj oplodnji. Sada možemo da omogućimo ženama koje nijesu mogle da zatrudne pomoću standardne vještačke oplodnje ili koje imaju rijetke nasljedne mitohondrijske bolesti da imaju zdravo dijete", dodao je.\nAli, sa timom grčkih i španskih ljekara ne slažu se neki drugi pripadnici iste medicinske struke, odnosno smatraju da je ovaj postupak etički upitan.\n"Brine me što nema jasnih dokaza da je bilo potrebno ukloniti genetski materijal iz jajne ćelije majke i prenijeti ga u ćeliju donora“, rekao je liječnik Tim Čajld sa Univerziteta u Oksfordu.\n"Nijesu nam još poznate moguće opasnosti povezane sa ovom eksperimentalnom tehnikom. Istina je da bi ovakva IVF procedura mogla da pomogne porodicama s nasljednom mitohondrijskom bolešću, ali to ovdje nije bio slučaj. Pacijentkinja je možda mogla da zatrudni i uz dodatan ciklus standardne in vitro oplodnje", dodao je on.\nGrčka Vještačka oplodnja\nJednodnevni štrajk zbog penzione reforme\nGrčka zbog protesta suspenduje plan za migrante\nMinistarka prekršila Prespanski sporazum\n10. 02. 2020. 3\nZemljotres u blizini ostrva Karpatos


Pronađen na Kritu, Minoan Kouros je ocenjen kao 1,3 miliona eura - World Travel je turistički portal VRATRIPS.COM.\nPronađen na Kritu, Minoan Kouros je ocenjen kao 1,3 miliona eura\nProšle sedmice je grčka policija izvijestila o toj činjenici otkriće drevne bronzane statuete Minoan Kouros. Artifakt srednjeg malog perioda je nezakonito održan u privatnom vlasništvu Sitia (Kreta) i stavljena na prodaju.\nStatueta, čija je visina 30 cm, prikazuje mladića i prema preliminarnim procenama od 1,3 miliona evra. Komisija, koju je izradilo Ministarstvo kulture za ocjenu, izrazio takvo mišljenje nije slučajno. Stručnjaci su bili vođeni ne samo starost pronalaska, ali i strukturne karakteristike i kvalitet materijal od kojeg je napravljen. Komisija je primijetila neobična veličina Minoan Kourosa – sada se smatra najvećom od svih takvih figurina. I grčki arheolozi, prema očevicima, već su pokazali izuzetan interes find\nKouros je jedna od vrsta statua mladog sportiste. Obično njihova prikazani goli i smješteni u svetišta kao dio rituala kult. Ruke kourosa su pritisnute na telo – misli se da je to ideja proizvodnja takvih figurina dolazi iz Egipta. Ovo je primetno preko karakterističnog dela očiju, koji je često kopirao Krećanin slikari i vajari.


Sinergija: Konferencija o značaju očinstva | Radio Kosovska Mitrovica\nSinergija: Konferencija o značaju očinstva\n15. May, 2017 12:40 |\nU Kosovskoj Mitrovici u organizaciji Omladinsko edukativnog kluba “Sinergija” danas je počela dvodnevna konferencija “Aktivno očinstvo i prevencija rodno zasnovanog nasilja“, na kojoj su o značaju prevencije rodno zasnovanog nasilja i posledicama porodičnog nasilja govorili eminentni stručnjaci-\nIlija Trninić sa Instituta za razvoj mladih i zajednice iz Banjaluke, rekao je da priča o roditeljstvu ne može da bude samo fokusirana na vrednim I požrtvovanim majkama.\n“Ona svakako mora da se odnosi i na savremene i aktivne i u život dece, uključene očeve”, rekao je Trninić.\nIgor Simić, izvršni direktor organizacije, rekao je da se kampanja “Super tata” već drugu godinu zaredom bavi temom očinstva i većeg angažovanja muškaraca, odnosno promoviše njihovo uključivanje kao aktivnih, rodno ravnopravnih očeva i saratelja.\nPrvog dana konferencije predstavljen je i videospot „Super tata“.\nNa konferenciji pored organizatora i predstavnika UNFPA koji su govorili o projektu “Osnažimo ravnopravnost”. Bilo je reči i o programu “Super tata” u regionu.\nDrugog dana konferencije kako je najavljeno biće priređena izložba Supertata, a predstaviće se i “Supertate + mama” iz Kosovske Mitrovice. Biće organizovana i debata “Kako promovisati aktivno očinstvo” i predstavljeni rezultati istraživanja “Tata, ti si tu”.\nOve aktivnosti podržali su Populacioni fond Ujedinjenih nacija i CARE International.


Pošumljavanje nastavljeno u Užicu – Zapadne vesti – Užice, Požega, Arilje, Kosjerić, Čajetina, Prijepolje, Priboj, Nova Varoš, Bajina Bašta\nPošumljavanje nastavljeno u Užicu\nOvih dana nastavaljeno je pošumljavanje i ozelenjavanje površina u užem centru grada . Na nekoliko lokacija biće zasađene sadnice u drvoredima gde za tim postoji potreba usled sušenja postojećih stabala. Svako drvo se računa poručuju nadležni i dodaju da će ova akcija biti nastavljena i naredne godine…\nKao što je i najavljeno nastavljena je akcija pošumljavanja površina u užem gradskom jezgru a zaposleni u JKP Bioktoš danas su novim sadnicama oplemenili nekoliko lokacija.\n– Na Slanuši, kod Erine kafane, Nikole Pašića kod Zelene pijace i u Krčagovu će biti posađene sadnice u drvoredima gde nedostaju, neka su se stabla sasušila tako da će danas biti zamenjeno 14 sadnica. Posadićemo 8 sadnica javora, 1 sitnolisni javor pajevac, 4 kestena. Ova stabla će ulepšati naš grad i poboljšati vazduh – kaže Ivan Stanisavljević član gradskog veća.\nPrivode se kraju i radovi na pošumljavanju oko 9 hektara povrisna u Krčagovu kod crkve , na Ljubanjama, kod Deponije duboko i na Gradskoj plaži a završena je i podela sadnica u okviru akcije 16 000 stabala za 16 hiljada domaćinstava.\nSvim akcijama koje su realizovane tokom ove godine Užice se svrstava u sam vrh lokalnih samouprava koje znatnim uvećanjem zelenog pojasa dugoročno obezbeđuju ćistiji vazduh i zdraviju životnu sredinu.\nSaopštenje Opšte bolnice Užice\nSutra peta sednica Skupštine opštine Nova Varoš\nredakcija nov 25


Cucić: Blagi pad broja migranata u Srbiji\n► Cucić: Blagi pad broja migranata u Srbiji\nKomesar za izbeglice i migracije Vladimir Cucić izjavio je danas da je u Srbiji zabeležen blagi pad broja migranata, da ih ima oko 3.500 i da se sve manji broj njih opredelju da trži azil u zemlji.\n"Mi beležimo lagani pad, ali ne veliki koliko se očekivalo. U Srbiji sada imamo 3.500 izbeglica u celoj zemlji", rekao je Cucić.\nDodao je da je u Srbiji prolaz mnogo veći i da ne očekuje "migrantski džep" u slučaju da države u regionu zatvore granice.\n"Imamo najveći deo ljudi koji su ušli u Bosnu, Mađarska je hermetički zatvorena, ali ljudi kao i voda uvek nađu put. Sarajevo, međutim, nije na ruti", kazao je komsear.\n"Sve manje njih se opredeljuju za azil, oni dolaze sa svežim parama i idejama kako da prođu dalje, otvaraju se novi putevi", kaže Cucić.\nHrvatska policija utvrđuje identitet 11 migranata koji su privedeni nakon što su iskočili iz dva kamiona cisterne koje su iz Srbije stigle na punjenje goriva u sisačku Rafineriju, potvrđeno je...


Sarajevo sabotira povezivanje Srbije i Republike Srpske | DNEVNE\n– Mogu da ponovim da je Srbija oslonac Republici Srpskoj i to je viđenje građana i moja obaveza da kažem njihov stav. Ta saradnja je prethodnih godina doživela nove dimenzije koje ranije nisu postojale, i ja to naravno pozdravljam. Uvek sam ovih godina pozdravljala aktivizam koji je dolazio od strane institucija Srbije, na čelu sa predsednikom Aleksandrom Vučićem, koji su pomagali našim opštinama, realizovali različite projekte, koji su se uključili u infrastrukturne projekte – rekla je Cvijanovićeva.\n– S druge strane, imamo obećanja da će Srbija biti uključena i u neke druge važne infrastrukturne projekte, saobraćajnice, izgradnju auto-puta u Srpskoj, i mi smo zadovoljni zbog toga. Želimo da imamo komunikacijsku vezu koja će biti naša, direktna, reč je o auto-putu koji povezuje Banjaluku i Srbiju, i to je jedan od imperativa, nešto što naši građani očekuju – navela je Cvijanovićeva.\n– Stigli smo do mnogih opština, realizovali mnoge važne projekte, izgradnju škola, vrtića, komunalne infrastrukture, kulturnih centara. Ja mislim da je to veoma važan iskorak i naravno da pozdravljam takav pristup od predsednika Aleksandra Vučića i premijerke Ane Brnabić i svih ljudi koji su bili angažovani u institucijama. Važno je da održavamo tu vezu, važno je i da cenimo ulogu koju Srbija ima u regionu – kazala je ona.\n– Mi razumemo i velike probleme, velike dileme i politički otvorena pitanja koja postoje u teškim procesima. Na primer, mi razumemo nastojanje da se uspostavi adekvatna komunikacija između Beograda i Prištine, i mislim da i mi treba da damo podršku Srbiji, zašto da ne? Ali isto tako, ono što treba da se ceni, a ljudi u BiH, izvan Republike Srpske, neće da vide, jeste da Srbija ima vrlo korektan odnos prema BiH. U Srbiji uvek kažu da će poštovati ono što bude dogvor dva entiteta i tri konstitutivna naroda, a da u okviru toga, naravno, na jedan poseban načain, doživljavaju, vole, vide i žele da pomažu Republiku Srpsku i za mene je to jedan sasvim prirodan odnos – ocenila je Cvijanovićeva.


Ovarijalna insuficijencija - Ginekološka ordinacija Beograd\nOvarijalna insuficijencija podrazumeva smanjen kvalitet i rezervu jajnih ćelija, i vrlo je čest uzrok steriliteta kod žena različite starosti. U toku života rezerva jajnih ćelija se drastično menja, daleko su veće rezerve i kvalitet do 30. godine života, i slobodno možemo reći da s godinama kvalitet i kvantitet opadaju.\nUticaj autoimunih bolesti na ovarijalnu rezervu\nPrirodno je da se ovarijalna rezerva smanjuje sa godinama pacijentkinje, ali nekada smanjenju doprinose i drugi uzroci kao što je autoimunska bolest (kada organizam napada tkivo ovarijuma oštećujući ih), može biti genetski (u sklopu sindroma fragilni X hromozom, Tarnerov sindrom), metabolički poremećaj, smanjen broj folikula, operacija jajnika u detinjstvu i mladosti, zračenje jajnika pri RTG snimanju, tumori jajnika…\nUticaj estrogena i progesterona\nPosledica smanjene funkcije jajnika i ubrzanog propadanja folikula je niska koncentracija estrogena i progesterona ( ženiskih polnih hormona koji se normalno stvaraju u jajnicima) i smanjeno oslobađanje jajnih ćelija ( što dovodi do infertiliteta). Među prvim simptomima koje pacijentkinja primećuje su iregularni menstruacioni ciklusi. Pored iregularnih menstruacija, često se javljaju i simptomi koji se javljaju kod starijih žena u menopauzi, a to su noćno znojenje, tople valunge, suvoća vagine, iritabilnost, bolan seksualan odnos, nizak libido, otežano spavanje.\nZbog smanjene produkcije estrogena, pacijentkinjama preti opasnost od ranijeg nastanka osteoporoze i kardiovaskularnih bolesti koji se češće javljaju kod žena u menopauzi.\nIspitivanja koja žena treba da prođe sastoje se od laboratorijskih analiza, u okviru kojih se proverava hormonski profil, a radi se i ultrazvučni pregled. Određivanjem hormonskog statusa, naročito vrednosti E2 (estradiola) i AMH (antimilerian hormon), čije su vrednosti u direktnoj korelaciji sa brojem antralnih folikula u jajniku, odnosno sa ovarijalnom rezervom. Ultrazvučnim pregledom jajnika procenjujemo njihovu aktivnost (AFC broj antralnih folikula), kao i na osnovu same anamneze pacijentkinje- prisustva određenih bolesti, naročito autoimunih procesa, prethodne operacije jajnika, zračenja, rane pojave menopauze u porodici…\nTerapeutski pristupi kod prevremene ovarijalne disfunkcije usmereni su na lečenje komplikacija koje mogu nastati usled deficijencije estrogena.\nOsobe ženskog pola najčešće se u cilju ostvarivanja trudnoće podvrgavaju estrogenskoj terapiji ili in vivo fertilizaciji. Takođe je preporučeno da ženske osobe koje žele zatrudneti unose dovoljno kalcijuma kao i suplemenata vitamina D u cilju adekvatnog formiranja kostiju kao i zuba.\nDetaljniji opis terapeutskog pristupa kod prevremene disfunkcije jajnika uključuju sledeće:\nTerapija estrogenom: medicinska procedura koja podrazumeva suplementaciju određenih ženskih hormona (progesteron) u cilju zamene kod afunkcionalnih jajnika (estrogen). Kombinovana primena hormona može usloviti ponovnu pojavu vaginalnog krvarenja, ali neće uspostaviti fiziološku funkciju jajnika. U zavisnosti od starosti ženske osobe kao i sveukupnog zdravstvenog stanja, terapija estrogenom udružena je sa povećanim rizikom za oboljenja srca i krvnih sudova kao i karcinomom dojki.\nKalcijum i suplementi vitamina D: adekvatan unos kalcijuma i vitamina D važni su radi prevencije osteoporoze, stanja koje nastaje usled slabih i krtih kostiju\nIn vitro fertilizacija: proces koji podrazumeva eliminaciju jajne ćelije iz tela donora u cilju dalje fertilizacije supermom u uslovima spoljašnje sredine, in vitro (u epruveti). Oplođena jajna ćelija se tada plasira u uterus žene. Medikamenti su često preporučeni tokom ovog procesa u cilju kreiranja ravnotežnog stanja hormona radi nastanka trudnoće.


Skupštine Srbije: Pitanja i rasprava poslanika o zakonima – SveVesti.net\nSkupštine Srbije: Pitanja i rasprava poslanika o zakonima\nMinistar unutrašnjih poslova Aleksandar Vulin obrazložio je u prepodnevnom delu sednice sporazum između vlada Srbije i Palestine u oblasti bezbednosne saradnje.\nSporazumom je predviđeno da nadležni organi mogu uzajamno da se obaveštavaju o specifičnim slučajevima, bez prethodnog podnošenja zahteva za razmenu podataka, kada oni mogu da budu važni za odbranu od konkretne pretnje za javni red i mir, kao i za borbu i prevenciju kriminala, rekao je Vulin.\nPoslanici će razmatrati i Izveštaj o radu Agencije za energetiku Srbije za 2019. godinu sa predlogom Zaključka Odbora za privredu, regionalni razvoj, trgovinu, turizam i energetiku.\nMićinu prestao mandat\nSkupština Srbije konstatovala je danas da je prestao mandat poslaniku poslaničke grupe “Aleksandar Vučić – za našu decu” Žarku Mićinu pre isteka vremena na koje je izabran danom podnošenja ostavke. Kako su mediji ranije preneli, Žarko Mićin je novi šef kabineta gradonačelnika Novog Sada Miloša Vučevića. Predsedvajuća sednici Elvira Kovač poželela je Mićinu puno uspeha na ovoj funkciji.\nO prve dve tačke dnevnog reda – predlozima zakona o potvrđivanju Konvencije o trgovini žitaricama, 1995 i Sporazuma između vlada Srbije i Palestine u oblasti bezbednosne saradnje poslanici će voditi objedinjenu načelnu raspravu.\nObjedinjena rasprava će se voditi i o Predlogu odluke o izboru predsednika, zamenika predsednika i članova Upravnog odbora Regulatorne agencije za elektronske komunikacije i poštanske usluge i Predlogu kandidata za izbor članova Veća Agencije za sprečavanje korupcije.\nPre razmatranja predloženih zakona poslanici postavljaju pitanja Vladi Srbije i državnim institucijama.\nVulin: Politika Vučića je samostalnost u donošenju odluka\nMinistar unutrašnjih poslova Aleksandar Vulin izjavio je danas u Skupštini da je politika Srbije i predsednika Aleksandra Vučića samostalno donošenje odluka, briga o ekonomiji, ali i o bezbednosti.\nObrazlažući poslanicima Sporazum između Vlade Srbije i Vlade države Palestine u oblasti bezbednosne saradnje i Predlog zakona o potvrđivanju konvencije o trgovini žitaricama, Vulin je istakao da ti predlozi govore u prilog politici slobodne, samostalne Srbije, koja sama donosi odluke i traži prijatelje u čitavom svetu.\n„I to treba ceniti i poštovati. Nećemo i nikada nismo u ovom Domu delili zemlje na velike i male, one koje su nam blizu ili geografski udaljene. Svaka zemlja koja hoće da sarađuje sa nama treba da ima priliku i mogućnost. Svaki alat koji možemo da iskoristimo u borbi protiv organizovanog kriminala, korupcije, krijumčarenja, terorizma treba da bude iskorišćen i na raspolaganju državnim organima Republike Srbije“, poručio je Vulin.\nVulin je ukazao da je Sporazumom predviđena i oblast civilne odbrane i spasavanja, kao aspekta bezbednosne saradnje.\nPolicija će se pozabaviti slučajem “Telegram”\nPolicija ima stalnu akciju koja se zove Armagedon i koja se bavi pedofilijom bez obzira da li je došlo do dela ili je u pitanju nešto putem društvenih mreža, interneta. Kroz Armagedon mi obuhvatamo i ovo, ali mimo toga, ja sam jutros razgovarao sa direktorom Rebićem i on je već dao odgovarajuća naređenja u smislu da se policija pozabavi ovom konkretnom stranicom, rekao je Vulin.\nOni koji tako mogu da zloupotrebe nečije poverenje, kao što su uradili ološi na toj stranici i objavili fotografije žena, oni će predmet naše obrade, mi ćemo ih naći i mi ćemo ih kazniti. Budite sasvim sigurni da se tako nešto u srpskom društvu neće tolerisati, rekao je Vulin odgovarajući na pitanje poslanika SNS Aleksandra Mirkovića.\nIako misle da su veći muškarci zato što se iživljavaju na nekom i zato što su zloupotrebili nečije poverenje pa su sada veliki frajeri zato što puste fotografiju nekog deteta ili žene koja je bila dobra ili naivna da im poveruje da su pravi muškraci, da znaju da će se upoznati sa MUP-om i da će sigurno biti kažnjeni, poručio je ministar.\nTandir: Ko nije napravio lapsus, neka prvi baci kamen\nPoslanik Stranke pravde i pomirenja Samir Tandir pitao je danas ministarku za zaštitu životne sredine Irenu Vujović koji su dalji koraci u cilju zatvaranja deponije Stanjevine kod Prijepolja.\nTandir je u Skupštini Srbije rekao da je nesanitarna deponija nastala 60-tih godina i do formiranja sadašnje vlade nikom, kaže, nije plao na pamet da ukloni tu deponiju.\n“Ona se sada uklanja. Najveću zahvalnost za ovaj uspeh dugujemo predsedniku države, predsednici vlade i ministarki Ireni Vujović”, rekao je Tandir.\nPrimetio je da je ministarka Vujović ovih dana meta mapada određenih medija, spin doktora i “stručnjaka opšte prakse” zbog navodnog lapsusa, te naveo da Vujovićeva jeste napravila lapsus, ali čitajući rezultate.\n“Oni koji je napadaju za 10, 20, 30 godina nisu mogli da naprave nikakav lapsus zato što nisu imali nikakav rezultat. Onaj ko nije napravio lapsus, neka prvi baci kamen”, rekao je Samir Tandir.\nKako je naveo, svi svakodnevno radeći svoje poslove prave određene lapsuse i propuste, ali najveći propust, istakao je, čine oni koji ne rade ništa.\nMilićević: Ugljanin izražava težnje da Rašku pripoji tzv. Kosovu\nŠef poslaničke grupe Socijalističke partije Srbije Đorđe Milićević pitao je danas u Skupštini Srbije da li ima osnova za preduzimanje zakonskih mera prema političarima koji otvoreno učestvuju u aktivnostima protiv ustavnog poretka i teritorijalne celovitosti Srbije.\nMilićević je rekao da lider Stranke demokratske akcije (SDA) Sandžaka Sulejman Ugljanin otvoreno izražava težnje zajedno s liderom kosovskog pokreta Samoopredeljenje Aljbinom Kurtijem da Rašku oblast pripoji lažnoj državi Kosovo.\n“O tome je otvoreno bilo reči prilikom susreta Ugljanina i Kurtija nakon izbora na Kosovu i Metohiji za privremene institucije”, rekao je Milićević.\nMilićević je naveo da Ugljanin ide još dalje i lobira za interese Albanaca sa KIM, čiji je projekat albanizacija Raške oblasti uveliko u toku, te da taj projekat prevodi Ismet Azizi, ukazujući da predsednik SDA Sandžaka na taj način radi i protiv svog bošnjačkog naroda u želji da postane lider nečega.\n“Njegova otvorena separatistička politika kojom želi da odvoji Raški upravni okrug i pripoji ga nekoj nepostojećoj državi ili čak velikoj Albaniji otvoreni je poziv za rušenje državnog poretka”, rekao je Milićević.\nOn je primetio da Ugljanin nastavlja provokacije i da je pre dva dana s poslanikom Narodne skupštine otišao da obiđe grob Adema Jašarija, osnivača i pripadnika UČK, koja je proglašena terorističkom organizacijom i koja je krajem 90-tih vršila zločine nad srpskim i drugim nealbanskim stanovništvom.\n“Ugljanin, ne samo da se divio Ademu Jašariju i veličao njegovu ličnost nego je otvoreno pozivao na oružani ustanak u Sandžaku po ugledu na pobune UČK na KIM koje je Jašari predvodio”, rekao je Milićević.\nVulin: U prisluškivanim razgovorima ništa inkriminišuće\nMinistar unutrašnjih poslova Aleksandar Vulin izjavio je danas da u 1.572 prisluškivana razgovora predsednika Aleksandra Vučića i članova njegove porodice, koje su preslušali Sektora unutrašnje kontrole i nadležno tužilaštvo, nema nijednog inkriminišućeg razgovora koji bi mogao da ukaže da je bilo ko od članova njegove porodice, ili on sam učinio bilo koje krivično delo.\n“Pokušalo se 1.572 puta naći nešto protivzakonito i nije se našlo ništa. To treba da nas čini ponosnim, kao što nas čini zabrinutim što je do tih 1.572 puta uopšte došlo”, rekao je Vulin u Skupštini Srbije.\nPrema njegovim rečima, Vučić, njegov brat Andrej, otac Anđelko i sin Danilo bili su od pojedinih pripadnika MUP-a prisluškivani nezakonito, bez ikakvog sudskog naloga, bez poštovanja pravne procedure i uz iskrivljavanje i kršenje čitavog sistema napravljenog da štiti građane Srbije.\nVulin nije isključio mogućnost da je prisluškivanih razgovora bilo i više.\n“1.572 razgovora bila su snimljena bez zakona, bez odluke suda, bez ikakvog poštovanja prave procedure i sistema. To mora da brine svakoga od nas, da nas čini posebno spremnim da se borimo da se ovo više nikada, nikome ne ponovi i desi”, poručio je ministar policije.\n“Ministarstvo unutrašnjih poslova je sve relevantne podatke dostavilo Tužilaštvu za organizovani kriminal sigurno da je dokazalo kršenje zakona i sada očekuje da u skladu sa zakonskom procedurom tužilaštvo kvalifikuje krivično delo”, zaključio je Vulin.\n“Nije samo reč o tome da su oni koji su radili u državnom sistemu, pa i MUP-u, zloupotrebili poverenje, već da su prekršili Ustav naše zemlje. Da neko može neovlašćeno da prisluškuje predsednika, koji je izraz državnog jedinstva, i da neko sebe proglasi da je viši od najvišeg sistema ustavom predviđene vlasti, to je rušenje ustavnog poretka i državni udar”, rekao je Dačić u Skupštini Srbije.\n“U tom smislu, i Vučić i MUP će imati punu podršku i ako treba, Narodna skupština je spremna da se o tome i raspravlja”, poručio je Dačić.\nPrevious Obradović: Iza Belivuka stoji vlast\nNext Vučić sa guvernerom Razvojne banke Saveta Evrope Vencelom


Dijabetes tip 1 nastaje usled visokoselektivnog razaranja beta ćelija pankreasa koje luče insulin i omogućavaju normalan metabolizam šećera. Uzrok verovatno leži u pokretanju autoimunog sistema. Razlog nije poznat i trenutno se najviše pominju genetska osnova, faktori okoline (virusne infekcije, ishrana...) i stres.\nU delu "saveti - dijabetes tip 1" na sažet način izloženi su osnovni principi tzv. konvencionalne terapije insulinom kod dece i mladih osoba s dijabetes melitusom tip 1.\n"Saveti - dijabetes tip 1" treba da posluži kao podsetnik za decu i roditelje koji su u potpunosti prošli i savladali program edukacije o svim principima terapije insulin-zavisnog dijabetesa tokom prvog boravka u bolnici, odnosno na specijalnom odeljenju za edukaciju, kao i tokom redovnih ambulantnih pregleda.\nDobro je poznato da se uspešna glikemijska kontrola može ostvariti samo uz poštovanje celokupnog terapijskog postupka koji obuhvata i odgovarajuću ishranu, redovnu fizičku aktivnost i svakodnevno praćenje koncentracija glukoze u krvi. Stoga je potrebno da u cilju adekvatnog sprovođenja svih neophodnih principa terapije roditelji koriste već stečena znanja i postojeću literaturu.


Vesti online / Vesti / Svet / Pjongjang upozorava Vašington: Dolivate ulje na vatru\nPjongjang upozorava Vašington: Dolivate ulje na vatru\nSeverna Koreja je upozorila SAD da će "doliti ulje vatru" izvođenjem godišnjih vojnih vežbi sa Južnom Korejom naredne sedmice.\nSeverna Koreja "upozorava" SAD\nBorbena retorika između dve zemlje eskalirala je nakon što je Pjongjang prošlog meseca obavio dve probe interkontinentalnih balističkih raketa, nakon čega su se SAD našle na dometu severnokorejskog naoružanja, što je rezultovalo upozorenjem američkog predsednika Donalda Trampa da bi Vašington mogao da ospe "oganj i bes" na Severnu Koreju, preneo je AFP.\nPjongjang je potom zapretio da će ispaliti raketu na američku teritoriju u Guamu, što je kasnije severnokorejski lider Kim Džong Un odložio, ali i upozorio da bi to moglo da se dogodi u zavisnosti od narednog poteza Vašingtona.\nS. Koreja zapretila SAD: Ako nam pipnete vođu...\nSeul i Vašington sutra počinju zajedničku vojnu vežbu "Ulči čuvar slobode", u kojoj učestvuje više desetina hiljada vojnika što Pjongjang vidi kao veoma provokativne pripreme za invaziju.\nZajednički manevri su najeksplicitniji izraz neprijateljstva protiv nas i niko ne može da garantuje da vežba neće prerasti u sukob, piše u uredničkom komentaru zvanični sevrnokrojski list "Rondong sinmun".\nZajednička vojna vežba biće dolivanje ulja na vatru i pogoršaće stanje na Korejskom poluostrvu, navodi list.\nSVET Severna Koreja u pripravnosti: Protivmere, ako SAD...\nAko na trenutak zaboravite na svoju sujetu i kritičan stav prema drugima, uvidećete da trenutna pozicija na poslu nije degradirajuća za vas.


Press Online :: Zabava :: Đurić: Za Kurtija su stabilnost i saradnja nepoznati pojmovi\nDirektor Kancelarija za Kosovo i Metohiju Marko Ðurić ocenio je večeras da su za Aljbina Kurtija non-grata normalnost, stabilnost i saradnja.\n- Velikoalbanska manifestacija koju ''Samoopredeljenje'' 28. novembra organizuje u Tirani za cilj ima uzdizanje Aljbina Kurtija od lokalnog političkog lidera na nivo nacionalnog junaka, i to po receptima korišćenim u totalitarnim režimima 30-ih godina prošlog veka - naveo je Ðurić u saopštenju.\nIstiče da će to biti karneval histeričnog velikoalbanskog šovinizma i da je važno da odgovorne političke snage u Albaniji nađu način da se ograde od Kurtijevih pokušaja da jedan nacionalni praznik zloupotrebi za izgradnju sopstvenog kulta ličnosti.\n- Albanskom narodu niko ne uskraćuje pravo da slavi svoju nacionalnu istoriju i simbole, da neguje rodoljublje i ljubav prema svojoj kulturi i tradiciji, ali predstojeći skup biće ništa drugo do Kurtijev ''trijumf volje'', a sa njega će svim okolnim narodima i nacijama biti upućena preteća poruka o velikoalbanskom ujedinjenju - ukazao je Ðurić.\nJasno je da takav politički koncept, navodi on, ne može biti sproveden bez guranja čitavog regiona u novi vrtlog mržnje i sukoba, i jedini način da se to spreči jeste obuzdavanje Kurtija i njegovih fašističkih planova.\n- Regionu nisu potrebne nove ratne poglavice i potpaljivači šovinističkih strasti, već saglasnost odgovornih i razumnih nacionalnih političkih elita o zajedničkoj prijateljskoj izgradnji ekonomski naprednog i bezbednosno stabilnog Balkana - zaključio je Ðurić u saopštenju.


Sastanak Kontakt grupe zbog pogoršane situacije na istoku Ukrajine | Gde Investirati\nSastanak Kontakt grupe zbog pogoršane situacije na istoku Ukrajine\nPredstavnici Kontakt grupe za situaciju u Donbasu sastaće se u beloruskoj prestonici Minsku, rekla je portparolka ukrajinskog izaslanika u Kontakt grupi Leonida Kučme.\n“Sastanak trilateralne Kontakt grupe biće održan sutra u Minsku”, rekla je portparolka Darja Olifer, prenosi Tass.\nUkrajinski predsednik Petro Porošenko juče je pokrenuo inicijativu za održavanje hitnog sastanka Kontakt grupe zbog pogorišanja situacije u okolini Avdejevke u Donbasu, na istoku Ukrajine.\nSamoproglašene republike na istoku Ukrajine su, sa svoje strane, ocenile da je ta inicijativa besmislena uoči već planiranog sastanka u Minsku.\nPrema saopštenju Ministarstva odbrane samoproglašene Narodne Republike Donjeck, u nedelju uveče su ukrajinske trupe izvele napade u blizini mesta Avdejevka i Jasinovataja, ali su potisnute i prisiljene da se vrate na svoje položaje.\nDonjeck tvrdi da je prestao da granatira položaje ukrajinskih oružanih snaga u utorak rano ujutro, ali da ukrajinske snage nastavljaju sa granatiranjem.\nU međuvremenu, predstavnici Kijeva optužuju milicije za granatiranje ukrajinskih položaja u teritorija u Donbasu.\nStrane koje učestvuju u Kontakt grupi za rešavanje oružanog građanskog sukoba u istočnoj Ukrajini 21. decembra napravile su još jedan, deseti po redu, pokušaj da postignu primirje, ali se bezbednosna situacija u Donbasu nije vidno popravila, a ima i žrtava, navodi ruska agencija.\nPrevious Od 31. januara startovao novi servis APR-a za elektronsko plaćanje\nNext Airbnb - Do vrednosti od 30 milijardi dolara za manje od 10. godina\nTags građanski ratKontakt grupaUkrajina\nKvartalni izveštaj UN: Iran poštuje nuklearni sporazum\nIran je i dalje u okvirima nuklearnog sporazuma koji je potpisano sa šest svetskih sila prošle godine, saopštila je Agencija UN za atomsku energiju.\nObama odbio da potpiše produženje sankcija Iranu\nAmerički predsednik Barak Obama odbio je da potpiše zakon o produženju sankcija Iranu, ali je dozvolio da postane zakon.


Intenacionalni Univerzitet u Sarajevu\nHrasnička cesta 15, 71210 Sarajevo / Bosna i Hercegovina\nVizija IUS-a je da postane međunarodno priznata institucija visokog obrazovanja i istraživačkog rada, te centar stručnosti i kvalitete kroz zajedničke napore osnivača, akademskog i administrativnog osoblja, studenata te svih interesnih grupa.\nIUS ima cilj da bude jedna od glavnih poveznica na Balkanu koja će približiti Istok i Zapad kao vodeća internacionalna institucija visokog obrazovanja i istraživačkog rada sa sveobuhvatnom stručnošću i kvalitetom, a čiji su studenti, koji uče kroz cijeli život, interkulturalno kompetentni i razvijeni lideri društveno-ekonomskog razvoja društva.\nCiljevi Internacionalnog univerziteta u Sarajevu\nOva Strategija predstavlja sveobuhvatne ciljeve IUS-a:\nprepoznavanje IUS-a kao najboljeg univerziteta u Bosni i Hercegovini i regiji, koji služi kao primjer univerziteta koji spaja liberalno obrazovanje, temeljno znanje sa praktičnom naobrazbom, te ima utjecaj na društvene i svjetske probleme.\nKako bi IUS ostvario ove ciljeve, IUS će:\nfokusirati se na jake ili potencijalno jake akademske programe koji su strateški bitni za Univerzitet, kao i to da Univerzitet zadrži visoku kompetentnost unutar svake osnovne akademske grupe,\nizgraditi veću povezanost među akademskim jedinicama uspostavom novih veza, struktura koje prevazilaze okvire uz ostvarenje veće produktivnosti,\npovećati broj i kvalitet fakultetskog osoblja tako što će Univerzitet prihvatiti višegodišnji plan upošljavanja, te dati prednost stalnim uposlenicima i novim doktorantima, „novim nadama“ na svakom programu, kao i unaprijediti zadržavanje kadra (konkurentnost u upošljavanju, unapređenje i evaluaciju),\nimplementirati strateški fokusirano, isplativo poboljšanje infrastrukture, zatim bolji podaci, kriteriji, procedure za evaluaciju i praćenje kvaliteta, stipendija i kreativnosti,\nostvariti strateški fokusirane promjene kako bi se poboljšali organizacioni procesi i strukture koje upravljaju, određuju i nadgledaju resurse koji su bitni za ispunjenje akademske misije Univerziteta,\nunaprijediti politiku prijema studenata kako bi se privukao veći broj najboljih i najmarljivijih studenata.\nMisija IUS-a je da promovira nauku, umjetnost i tehnologiju te da ih stavi na raspolaganje čovječanstvu, da obrazuje slobodoumne i angažirane individue širokih shvatanja koje su spremne na promjenu i poboljšanje i koje imaju sposobnost da transformiraju znanje u vrijednosti, važne kako za njih same tako i za širu zajednicu. Internacionalni univerzitet u Sarajevu (IUS), kao internacionalna obrazovno-istraživačka institucija, sarađuje sa univerzitetima u regiji te sa univerzitetima iz drugih zemalja, u cilju obezbjeđenja miroljubive i ugodne atmosfere učenja za studente iz šireg geografskog područja.\nSedam (7) ključnih dimenzija misije IUS-a su:\nkontinuirano poboljšanje kulture kvaliteta\nintegritet rada u društvu baziran na visokim etičkim vrijednostima\nObrazovanje, istraživanje i trening u seferi, putem grananja modernih informatičkih nauka i administrativnih disciplina, osnovnih i društvenih nauka, humanističkih nauka, umjetnosti, primjenjene nauke i inžinjerstva;\nStvaranje atraktivnih uvjeta za gostujuće akademike zainteresirane za proučavanje regionalnih društava i kultura.


EU kupuje dodatnih 300 miliona doza BioNTech/Pfizer vakcine – Fokus.ba\nEU kupuje dodatnih 300 miliona doza BioNTech/Pfizer vakcine\nProširili smo ugovor sa kompanijama BioNTech i Pfizer. Novim ugovorom ćemo obezbijediti dodatnih 300 miliona doza vakcine, što će udvostručiti našu kupovinu vakcine od tog proizvođača, kazala je Von der Leyen\nEvropska unija (EU) će kupiti dodatnih 300 miliona doza vakcine koju su razvile kompanije BioNTech i Pfizer protiv koronavirusa, čime će Unija imati ukupno 600 miliona doza vakcine tog proizvođača, javlja Anadolu Agency (AA).\nPredsjednica Evropske komisije Ursula von der Leyen je tokom konferencije za novinare u Briselu govorila o strategiji nabavke vakcine.\nVon der Leyen je napomenula da je EU ranije potpisala ugovor o nabavci 300 miliona doza BioNTech/Pfizer vakcine.\n“Proširili smo ugovor sa kompanijama BioNTech i Pfizer. Novim ugovorom ćemo obezbijediti dodatnih 300 miliona doza vakcine, što će udvostručiti našu kupovinu vakcine od tog proizvođača“, kazala je Von der Leyen.\nOna je istakla da će 75 miliona doza BioNTech/Pfizer vakcine koje su obuhvaćene novim ugovorom u EU stići u drugoj četvrtini ove godine.\nNapominjući da je EU potpisala ugovor sa šest proizvođača vakcine, Von der Leyen je dodala da će 2,3 milijardi doza vakcine biti dovoljno za vakcinisanje svih Evropljana.\nPoručila je da EU treba pomoći susjednim zemljama kojima je potrebna podrška u nabavci vakcine.\nEvropska unija je 21. decembra odobrila uslovnu upotrebu vakcine protiv koronavirusa kompanija “BioNTech” i “Pfizer”, dok je 27. decembra počela vakcinacija širom EU-a.\nIz EU-a je ranije saopćeno da će na osnovu potpisanih sporazuma biti nabavljeno 400 miliona doza vakcine od kompanije AstraZeneca, 300 miliona od kompanije Sanofi-GSK, 400 miliona od kompanije Johnson and Johnson, 300 miliona od kompanije Pfizer/BioNTech, 405 miliona od kompanije CureVac te 160 miliona doza od kompanije Moderna.


Juče je u Institutu za zdravstvenu zaštitu majke i deteta Srbije „Dr Vukan Čupić“, svečano uručena donacija EuroCons Group-e ovoj ustanovi. Naša kompanija donirala je CamCleaner uređaj švedske kompanije Camfil, koja je svetski lider u razvoju i proizvodnji filtera za vazduh, kroz akciju Fonda B92 – „Bitka za bebe“. Primopredaji uređaja su prisustvovali direktor Instituta za majku i dete doc. dr Radoje Simić, predstavnica Fonda B92 Mila Ivanović, predstavnik kompanije Camfil u Srbiji Borislav Brzević, kao i predstavnici kompanije EuroCons Group. Inženjer naše kompanije na licu mesta je demonstrirao rad i efikasnost ovog uređaja.\nCamCleaner – City S prečistač vazduha opremljen je najefikasnijim filterima koji obezbeđuju zdraviju unutrašnjost prostorija, tako što uklanjanju prašinu, zagađivače, alergene, kao i štetne čestice i mirise iz vazduha. Koristi se za sve vrste zatvorenih prostorija, a naročito se preporučuje za upotrebu u bolnicama, operativnim salama, sobama za oporavke, salama za intenzivnu negu, sobama u porodilištu, kao i u svim prostorijama gde je potreban visok kvalitet prečišćenog vazduha.\nDirektor i vlasnik kompanije EuroCons Group, Goran Đurić je ovom prilikom izjavio: “Izrazito nam je drago, što jedan ovakav uređaj možemo donirati vodećoj ustanovi u regionu koja brine o zdravlju naše dece. CamCleaner uređaj, švedske kompanije Camfil, predstavlja sam vrh svetske tehnologije u oblasti prečišćavanja vazduha, i samim tim će svim malim pacijentima obezbediti sigurne uslove, sa aspekta čistoće vazduha, u odeljenjima u kojima se leče i borave, kao i zdravije okruženje, i nadamo se brži oporavak.”\nPredstavnica Fonda B92 Mila Ivanović je dala sledeću izjavu: „Hvala kompaniji EuroCons Group što je poverenje poklonila Fondu B92 i akcijama koje uspešno sprovodimo dugi niz godina. Nadamo se da će upotreba ovog uređaja značajno poboljšati uslove boravka i lečenja u Institutu za majku i dete.”\nPovodom donacije direktor Instituta doc. dr Radoje Simić je rekao: „Uzimajući u obzir karakteristike ovog uređaja, kao i neophodnost postojanja čistog vazduha unutar bolničkih prostorija, smatramo da će ovaj prečistač prvenstveno doprineti ugodnijem boravku pacijenata. Hvala kompaniji EuroCons, kao i Fondu B92 koji u okviru svojih akcija redovno pomaže našoj ustanovi “.\nPosebno se zahvaljujemo našem principalu, švedskoj kompaniji Camfil, čiji smo ekskluzivni zastupnici za Srbiju i zemlje okruženja, već dugi niz godina, što je omogućila realizaciju ove donacije, koja će doprineti poboljšanju zdravstvene usluge Instituta za majku i dete i nadamo se doprineti bržem oporavku najmlađih pacijenata.\nTakođe, naša kompanija je kroz ovu akciju još jednom demonstrirala posvećenost društveno odgovornom poslovanju, praksu koju planira da nastavi i u budućnosti.\nViše informacija pronaći na sajtu Fonda B92:


RTCG - Radio Televizija Crne Gore - Nacionalni javni servis :: Region :: "Razumijem revolt Albanaca i razočarenje Srba" / print=true\nTAČI PORUČIO 09. 09. 2018. 13:47 >> 13:29 10\n"Razumijem revolt Albanaca i razočarenje Srba"\nKosovski predsjednik Hašim Tači izrazio je razumijevanje za, kako je naveo, opravdanu reakciju veterana tzv. OVK protiv posjete predsjednika Srbije Aleksandra Vučića dreničkom kraju, te naveo da razumije i razočarenje Srba u selu Banje zbog nemogućnosti da se ta posjeta realizuje.\n"Kao predsjednik Kosova, razumijem reakciju građana Drenice koji su izrazili opravdani revolt protiv posjete. To pokazuje da su bol i ratne rane još svježe. Međutim, kada se trudimo za mir i pomirenje, protesti i blokiranje puteva nam uopšte ne pomažu", naveo je Tači na Fejsbuku i dodao da stoga razumije i razočarenje stanovnika srpske zajednice u selu Banje zbog nemogućnosti da se posjeta realizuje.\n"Svi se moramo držati i pokazati minimalnu kulturu ljudskog razumijevanja i komunikaciju", naveo je Tači.\nTači se na Fejsbuku oglasio nakon što je predsjednik Srbije Vučić odustao od posjete Banji.\nInače, dvodnevna posjeta predsjednika Srbije Kosovu prethodno je odobrena prema planu koji je predviđao i susret sa Srbima u Banji.


Aktivisti za ljudska prava drže fotografije saudijskog novinara Džamala Kašogija tokom protesta ispred Konzulata Saudijske Arabije u Istanbulu, 9. oktobra 2018. (Foto: Reuters/Osman Orsal)\nNovinar iz Saudijske Arabije Džamal Kašogi možda je snimio svoju smrt Epl satom, koji je nosio na ruci, prenose mediji.\nKako se navodi, Kašogi je uključio snimanje zvuka na svom uređaju, kada je 2. oktobra ušao u saudijski konzulat u Istanbulu, kako bi dobio dokument neophodan za svoje predstojeće venčanje.\nSat je navodno bio povezan sa Ajklaudom (iCloud) i mobilnim telefonom, koji je ostavio kod svoje verenice, pre nego što je ušao u konzulat. Njegova verenica kaže da ga je čekala da izađe iz zgrade, ali da Kašogi nikad nije izašao iz konzulata.\nPrema izveštajima, sat je snimio ne samo ispitivanje i mučenje Kašogija, nego i njegovo ubistvo.\nKašogi, koji je imao dozvolu stalnog boravka u SAD, pisao je kolumne za dnevnik "Vašington post", u kojima je često kritikovao Saudijsku Arabiju.\nPredsednik Donald Tramp sluša pitanja o nestalom saudijskom novinaru posle sletanja u Sinsinati, 12. oktobra 2018.\nTramp planira da pozove saudijskog kralja\nPredsednik SAD Donald Tramp obećao je da će lično pozvati saudijskog kralja Salmana da razgovaraju o onome što je opisao kao "užasnu situaciju u Turskoj". Tramp je novinarima u Sinsinatiju, u državi Ohajo, rekao da će SAD utvrditi šta se dogodilo Kašogiju.\n"Vašington post" je ranije ove nedelje preneo da je turska vlada obavestila američke zvaničnike da ima video snimke, koji dokazuju da je Kašogi ubijen u konzulatu.\nSaudijski zvaničnici odbacuju umešanost u Kašogijev nestanak i tvrde da je napustio konzulat ubrzo pošto je u njega ušao. Ministar unutrašnjih poslova Saudijske Arabije princ Abdel Aziz bin Saud bin Najef okarakterisao je izveštaje da je vlada njegove zemlje naredila Kašogijevo ubisto kao “laži i neosnovane optužbe”.\nSaudijci u Istanbulu\nGrupa od 15 Saudijaca navodno je doletela u Istanbul istog dana kada je Kašogi išao u konzulat. Mediji prenose da su svi oni bili u konzulatu kada je Kašogi stigao, da su ostali u konzulatu nekoliko sati i onda se vratili povratnim letovima za Saudijsku Arabiju.\nTurski zvaničnici pokušavaju da utvrde njihov identitet. Jednog od njih, prema navodima kablovske TV mreže "Si En En" (CNN), turska novinska agencija "Anadolu" i dnevnik "Sabah" identifikovali su kao Salaha Muhameda al-Tubaikija. Kako tvrde mediji, njegovo ime navedeno je na zvaničnom vebsajtu o zdravstvu Saudijske Arabije, kao direktor odeljenja za forenzičku medicinu u ministarstvu unutrašnjih poslova.


Dobojski Info - DOBOJ: U toku izrada novog plana zbrinjava radnika na željeznici\nDOBOJ: U toku izrada novog plana zbrinjava radnika na željeznici\nsreda, 11 maj 2022 15:51\nGeneralni direktor "Željeznica Republike Srpske" Željko Radić rekao je da ova kompanija nema viška radnika već neadekvatnu strukturu i da se zbog toga sa resornim ministarstvom radi novi plan zbrinjavanja specifičnih kategorija radnika.\nRadić je na svečanosti ispraćaja u penziju 97 radnika ŽRS, koju je organizovao Sindikat željezničara, rekao da je kompanija tokom prošle godine po raznim osnovama smanjila broj radnika za 184.\n"Za stimulativnu otpremninu prošle godine imali smo tri javna poziva sa oko 50 prijavljenih radnika, s tim da su Željeznice, poštujući program zbrinjavanja viška radnika, odobravale odlazak uz stimulativnu otpremninu samo za radnike koji ne spadaju u deficitarne", rekao je Radić novinarima.\nOn kaže da su Željeznice, na osnovu procjena i presjeka stanja sa 31. martom, imale 172 radnika sa smanjenom radnom sposobnošću i 19 radnika iz kategorije invalidi rada.\n"Pored njih, još je oko 100 invalida po drugim kategorijama i to su invalidi rata i civilne žrtve čija funkcionalnost nije bila prepreka za raspored", rekao je Radić.\nOn kaže da je novom sistematizacijom novi raspored našlo oko 110 radnika od kojih će neki biti predmet procjena radne sposobnosti ili pokušaja penzionisanja pošto su to najčešće radnici stariji od 58 godina koji ne mogu da učestvuju u projektu doškolovanja.\nRadić je ukazao na trenutno nepovoljnu starosnu strukturu zaposlenih i da 60 odsto otpada na one koji su od 45 do 60 godina.\nPredsjednik Sindikata željezničara ŽRS Jelenko Dobraš rekao je novinarima da da danas ujedno proslavljaju i 30 godina od osnivanja ovog sindikata.\nNemanja Starčević iz Novog Grada je, obavljajući poslove vozovođe i konduktera, uslov za penzionisanje ostvario 2020.godine.\nOn kaže da će svoj radni vijek pamtiti po pređenim kilometrima i da mu nedostaje taj period.\nRadovan Cvijanović iz Doboja kaže da je proveo lijep radni vijek na "Željeznicama", upoznavši mnoge, njemu drage ljude, od kojih su neka prijateljstva ostala i do danas.\n"`Željeznice` su specifičan kolektiv, tu je jedno veliko drugarstvo i sve probleme mi smo rješavali kolektivno", izjavio je Cvijanović.\nNa današnjoj svečanosti kao gosti bili su i predstavnici sindikata željeznica Srbije i Hrvatske.\nViše iz ove kategorije « IMA LI "PROGRES" INŽENJERA POLJOPRIVREDE: Zapuštene sadnice oko "boračkih zgrada" (FOTO) VRIJEME: Sutra sunčano sa temperaturom vazduha do 30 stepeni celzijusevih »\nDragan\tčetvrtak, 12 maj 2022 19:36 Link komentara\nOvo je jedno od vecih zala u RS, rupa bez dna odmah posle organa uprave. Fali im masinovodja i izvrsnog osoblja, pa imate vrli i posteni direktoru takvih radnika puna je uprava.Pola radnika u upravi su bili radnici direktno na prevozu, od otpravnika konduktera, masinovodja i sl. Vecinu ste vi putem raznih fakulteta na dan tipa Brcko, VPTS,Travnik i sl instalirali u upravu. Uprava je svakako pretrpana raznim sjajnim inzenjerima, pa ih fino sada sve koji imaju kvalifikacije za ta radna mjesta koja su vam problem za popuniti vratite fino te neljebovce.A najveci korak napred za ovaj narod bi bio da vas kompletno sve razjure i skinu sa kazana.


Volonteri iz pograničnog regiona Srbije i Bugarske u poseti Zaječaru - Istočne VESTI\nVolonteri iz pograničnog regiona Srbije i Bugarske u poseti Zaječaru\nadminJan 22, 2018Društvo0\nTimočki omladinski centar organiziovaće narednih dana u Zaječaru, razmenu volontera Srbije i Bugarske u okviru projekta Volonteri pomeraju granice. Razmena volontera počeće u ponedeljak 22. januara 2018. godine, aktivnostima u Prostoru za POMAK u 15 časova.\nDvadesetoro mladih iz Srbije i Bugarske, volonteri 5 volonteskih centara iz pograničnog regiona, imaće priliku da posete institucije i organizacije u Zaječaru i da čuju kako oni mogu tu ostvariti svoj volonterski angažman, a i tokom poseta volontirati.\nTokom januara, volonteri 10 volonterskih centara iz pograničnog regiona bili su u Vidinu na volonterskoj razmeni, kada su imali priliku da posete socijalne institucije za pomoć deci i maldima i u njima na kratko volontiraju.\nPodsetimo, u okviru projekta Volonteri pomeraju granice, u pograničnom regionu Srbije i Bugarske otvoreno je 5 volonterskih centara, u Zaječarskom, Borskom, Nišavskom, Jablaničkom i Pirotskom okrugu, a njihov zadatka biće da koordinišu volontere u tom okrugu, kao i da budu spona između volontera i organizatora volontiranja (institucija, organizacija, preduzeća itd.).\nProjekat Volonteri pomeraju granice realizuje Timočki omladinski centar u partnerstvu sa Slobodnim omladinskom centrom iz Vidina, Bugarska, a finansiran je od strane Evropske unije kroz\nINTERREG-IPA program prekogranične saradnje Bugarske i Srbije.\nTAGBugarska toc volonteri Zaječar\nPrethodni članakStanje na putevima u Timočkoj krajini za 23.01.2018. godinu Sledeći članakOdržana prva ovogodišnja sednica SO Kladovo


Upravljanje | BIZ\nPlaniranje i organizacija vremena\nParalelno izvršavanje više zaduženja, određivanje prioriteta, organizacija rasporeda radi što kvalitetnijeg učinka može povremeno stvoriti stres koji je moguće izbeći uz razvoj veština upravljanja vremenom.\nRešavanje konflikta je neizbežan deo posla, a identifikovanje uzroka konflikta i uspešno rukovođenje neprijatnim situacijama zahteva aktivno slušanje i pozitivnu komunikaciju.\nStres je faktor koji najviše utiče na sagorevanje zaposlenih. Prepoznavanjem uzroka stresa i primenom tehnika upravljanja stresom možemo efikasno sprečiti pojavu sagorevanja.\nIdentifikovanje uzroka "rasipanja" vremena, efikasno delegiranje zaduženja i postavljanje prioriteta utiče na dugoročno planiranje i motivaciju zaposlenih.\nVeštine upravljanja i rešavanja konflikata\nDubljim razumevanjem prirode konflikata kao i faktora koji na njega utiču, učesnici će moće da stvore sredinu na radnom mestu gde se konflikti uspešno rešavaju.\nUpravljanje stresom u dinamičnom radnom okruženju\nRazumevanjem kompleksnosti kontinuiranog stresa u dinamičnom radnom okruženju i primenom tehnika upravljanja stresom sprečava se onaj kritični nivo stresa koji ugrožava nas i naše saradnike.\nPlaniranje i upravljanje projektima zahteva upoznavanje sa svim fazama i sastavnim elementima ovog ciklusa. Kako bi projekat bio sproveden na kvalitetan način i sa očekivanim rezultatima, neophodno je unapred sastaviti plan realizacije projekta i napraviti procenu raspoloživih resursa.\nUpravljanje vremenom iz perspektive zahtevnih pozicija\nSastanci, rešavanje kriznih situacija, praćenje rezultata i neprestane aktivnosti koje se pred zahtevne pozicije postavljaju, ne ostavlja dovoljno vremena za sagledavanje sebe, svojih obaveza i rezultata, kao i svojih timova, a sve na uštrb međuljudskih odnosa.


Otvoren Nacionalni prevodilački centar za znakovni jezik : Inkluzija\nNedavno otvoreni Nacionalni prevodilački centar za znakovni jezik sa video relej servisom, prvi je u Srbiji koji je dostupan 24 sata, 7 dana u nedelji, za sve korisnike u Srbiji i one koji prolaze kroz našu zemlju. Zahvaljujući pokretanju centra, više od 70.000 gluvih i nagluvih ljudi, kao i članova njihovih porodica, moći će da koristi jedinstveni servis prevođenja, sa i na znakovni jezik, što će im omogućiti samostalan život i kretanje, kao i kvalitetniju svakodnevicu.\nOtvaranje Nacionalnog prevodilačkog centra omogućeno je zahvaljujući angažovanju Gradske organizacije gluvih Beograda, Saveza gluvih i nagluvih Srbije i Udruženju mladih gluvih Srbije uz pomoć Srpskog filantropskog foruma i donaciji od 16,2 miliona dinara kompanije Japan Tobacco International (JTI). Kompanija JTI je obezbedila sredstva za pokretanje centra i prvu godinu rada – nabavljanje opreme i angažovanje prevodilaca, kao i za razradu i primenu aplikacije i opreme za video relej servis potreban za prevođenje na daljinu. Sredstva za realizaciju i otvaranje centra prikupljena su povodom prošlogodišnjeg Nacionalnog dana davanja, koji je uspostavljen na inicijativu Srpskog filantropskog foruma i Koalicije za dobročinstvo, a u okviru Projekta za unapređenje okvira za davanje koji podržava Američka agencija za međunarodni razvoj (USAID).\nGluvi i nagluvi se svakodnevno susreću sa brojnim izazovima – na ulici, u javnim institucijama, ili obrazovnim ustanovama, koji značajno utiču na kvalitet njihovog života. Jedan od najvećih problema sa kojima se suočavaju jeste to što ne mogu da komuniciraju, niti da samostalno obavljaju svakodnevne aktivnosti koje podrazumevaju odlazak kod lekara ili u školu, komunikaciju roditelja koji su gluvi sa prosvetnim radnicima, zatim komunikaciju sa državnim organima i organima lokalne samouprave, u centrima za socijalni rad, sudstvu i pravosuđu, institucijama kulture.